Tidak salah Muhyiddin nafi terima wang kerana tertuduh adalah Zahid

Tindakan bekas Perdana Menteri Tan Sri Muhyiddin Yassin membuat penafian menerima wang RM1.3 juta daripada Ultra Kirana Sdn Bhd (UKSB) tidak melanggar perjalanan perbicaraan.

Peguam Kanan Mohamed Haniff Khatri Abdulla berkata ini kerana yang dituduh dalam kes itu adalah Datuk Seri Ahmad Zahid Hamidi, bukannya Muhyiddin.

“Muhyiddin berhak menjawab dakwaan itu dan ia tidak melanggar perjalanan perbicaraan kerana dituduh bukanlah beliau sebaliknya Zahid,” katanya menurut laporan Utusan hari ini.

17 Jun lalu, Muhyiddin yang juga Presiden Bersatu menafikan menerima wang tunai RM1.3 juta daripada UKSB dan menyifatkan keterangan saksi pendakwaan bekas Pengurus Pentadbiran UKSB, David Tan Siong Sun dalam kes rasuah Presiden UMNO itu sebagai pernyataan palsu.

Muhyiddin menjelaskan pada masa itu beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” katanya.

“Malahan pada tarikh tertentu yang dinyatakan oleh saksi kononnya saya telah menerima sogokon wang tunai, saya sebenarnya sedang menjalani rawatan di sebuah hospital di luar negara.

David Tan mendakwa lima lagi ahli politik yang menerima dana daripada UKSB ialah Khairy Jamaluddin; Datuk Seri Reezal Merican Naina Merican; Datuk Seri Hishammuddin Hussein; Datuk Seri Mohd Shafie Apdal; dan bekas Menteri Luar Datuk Seri Anifah Aman.

Semalam, Anifah yang juga Presiden Parti Cinta Sabah dalam satu kenyataan turut menafikan menerima wang daripada UKSB dan memaklumkan beliau bersedia untuk tampil membantu siasatan berhubung dakwaan berkenaan.

“Sebagai Menteri Luar ketika itu, saya bertemu dengan ramai orang. Seingat saya, saya tidak pernah berjumpa dengan David Tan mahupun menerima sebarang wang daripadanya atau UKSB.

“Saya tidak tahu siapa mereka dan saya tidak mempunyai sebarang urusan dengan mereka dalam apa cara sekalipun,” katanya.

Susulan, kenyataan David Tan itu, Suruhanjaya Pencegahan Rasuah Malaysia (SPRM) mengesahkan membuka kertas siasatan terhadap individu yang nama mereka disebut itu.

Mengulas lanjut, Mohamed Haniff berkata SPRM perlu bertanggungjawab kerana gagal melakukan siasatan menyeluruh ekoran pendedahan nama individu berkenaan.

“Buku lejar itu merupakan barang kes berkenaan dan jelas menunjukkan kelemahan SPRM untuk melakukan siasatan dengan sempurna.

“Maka isunya adalah mengapakah SPRM pada masa itu tidak siasat semua nama yang terdapat dalam dokumen itu lebih awal sebelum kes dibawa ke mahkamah? Benda ini bukan boleh dibuat main-main kerana ini membabitkan soal undang-undang, apatah lagi kes rasuah.

“Jadi adakah SPRM akan siasat SPRM sendiri bahawa nama-nama dalam buku lejar itu tidak dipanggil lebih awal yang sepatutnya memberi keterangan. Jadi SPRM perlu jawab dan dipersoalkan atas kelemahan ini,” katanya.

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Kru filem maut, tiga rakan parah termasuk seorang putus tangan

Seorang kru filem maut manakala tiga rakannya parah, termasuk seorang yang putus tangan, setelah kereta dinaiki terbabad dan melanggar tunggul kayu di Kilometer 71, Jalan Kota Bharu-Kuala Terengganu berhampiran simpang tiga Kampung Saujana, Setiu, tengah hari tadi.

Dalam kejadian jam 1.15 tengah hari tadi, pemandu kereta Perodua Alza, Muhammad Nurshamril Abdul Malek, 27, dari Kuala Lumpur, meninggal dunia di tempat kejadian.

Ketua Polis Daerah Setiu, Deputi Superintendan Afandi Hussin berkata, ketika kejadian, mangsa bersama tiga rakan sekerjanya dalam perjalanan dari Kota Bharu, Kelantan ke Kuala Lumpur.

“Setibanya di tempat kejadian pemandu dipercayai gagal mengawal kenderaan sebelum terbabas dan terlanggar tunggul kayu di sebelah kiri jalan menghala ke Kuala Terengganu.

“Sepasukan anggota bomba dari Balai Bomba dan Penyelamat (BBP) Setiu mengeluarkan mangsa yang berada dalam kenderaan itu,” katanya ketika dihubungi hari ini.

Beliau berkata, penumpang hadapan dikenali Kamarul Anuar Mohamed Nasir, 39, dari Petaling Jaya, Selangor serta penumpang belakang, Amir Daniel Suhaimi, 23, dari Kuantan, Pahang retak tulang di bahagian leher.

Sementara itu seorang lagi penumpang belakang kiri Nur Azizi Nazril Abd Aziz, 26, dari Kuala Lumpur putus tangan kiri, katanya.

Beliau berkata, kes disiasat mengikut Seksyen 41(1) Akta Pengangkutan Jalan 1987.


Banyak bukti jangkitan varian Omicron lebih ringan: WHO

Lebih banyak bukti ditemui menunjukkan Omicron hanya menjejaskan saluran pernafasan di bahagian atas, dengan mengakibatkan gejala ringan daripada varian lain sebelum ini, kata pegawai Pertubuhan Kesihatan Sedunia (WHO).

“Pihak kami memperoleh banyak kajian menunjukkan bahawa Omicron hanya menjangkiti bahagian atas tubuh manusia, tidak seperti varian lain, yang boleh mengakibatkan radang paru-paru kritikal,” jelas Pengurus Insiden WHO, Abdi Mahamud.

Beliau menyifatkan penemuan terbaharu ini boleh dikategorikan sebagai ‘berita baik’ buat seluruh dunia namun menegaskan kadar kebolehjangkitan Omicron yang tinggi bermakna varian itu akan menjadi dominan dalam beberapa minggu akan datang, sekali gus menimbulkan ancaman besar kepada negara yang jumlah vaksinasinya masih rendah.

Menjawab pertanyaan sama ada vaksin khusus diperlukan untuk mencegah Omicron, Mahamud memaklumkan masih terlalu awal untuk menyimpulkan keperluan itu.

Bagaimanapun beliau menegaskan keputusan tersebut memerlukan penyelarasan global dan tidak sepatutnya diserahkan kepada sektor komersial untuk membuat keputusan.

Satu kajian baru-baru ini, yang masih belum diulas oleh pakar lain menunjukkan bahawa jika dibandingkan dengan varian Delta dan varian asal Covid-19, Omicron lebih cepat memasuki saluran pernafasan atas dan paru-paru, tetapi jauh lebih perlahan untuk menyusup ke tisu paru-paru itu sendiri.

Kajian gabungan oleh penyelidik Amerika Syarikat dan Jepun mendapati bahawa tikus yang dijangkiti Omicron mengalami kerosakan paru-paru yang sedikit, kehilangan berat badan yang lebih sedikit dan berkemungkinan kecil untuk mati, berbanding yang dijangkiti Delta.

Sementara itu, pasukan yang mengkaji varian Omicron di Glasgow percaya varian ini tidak banyak yang dapat menjangkiti sel paru-paru, kerana protein penting – yang biasanya membantu varian Covid-19 sebelum ini untuk memasuki sel paru-paru – kurang dimiliki Omicron. – Agensi


Sayap pemuda PKR Johor bidas MUDA memilih kerusi, berani bertanding hanya di bandar

Angkatan Muda Keadilan (AMK) Johor membidas Parti Ikatan Demokratik Malaysia (MUDA) kerana terlalu memilih kerusi yang mahu ditandingi pada Pilihan Raya Negeri (PRN) Johor nanti sehingga menyebabkan rundingan dengan PKR tidak berjaya.

Ketua sayap pemuda PKR Johor, R Yuneswaran mempertahankan partinya itu sudah cuba sedaya upaya berunding kerusi dengan parti baharu yang ditubuhkan Syed Saddiq Syed Abdul Rahman bagi menghadapi PRN di negeri itu tetapi sebaliknya yang berlaku membuat permintaan yang sukar untuk dipenuhi PKR.

“Dalam perbincangan yang diadakan bersama MUDA, parti telah menawarkan tiga kerusi kepada mereka namun mereka tolak ketiga-tiga kerusi dan sebaliknya minta tiga kerusi yang lain.

“Adakah MUDA hanya mewakili suara rakyat bandar sahaja? Bagaimana pula kawasan luar bandar? Kenapa MUDA tidak mahu bertanding di kawasan yang mempunyai pengundi Melayu melebihi 78%? Apakah mereka takut pengundi Melayu akan tolak mereka dalam PRN Johor?” katanya dalam satu kenyataan hari ini.

Yuneswaran juga mempertikai MUDA yang dilihat seolah-olah takut meletakkan calonnya di kawasan majoriti pengundi Melayu.

Terdahulu, Syed Saddiq mengumumkan rundingan pengagihan kerusi dengan PKR tamat tanpa persetujuan susulan langkah parti itu mengumumkan 20 calonnya secara bersendirian.

Ahli Parlimen Muar itu juga membayangkan kemungkinan berlakunya risiko pertindihan kerusi di Johor antara dua parti itu.

Bagaimanapun Syed Saddiq berkata, MUDA sudah memaklumkan kepada DAP dan Amanah supaya mengelakkan sebarang pertindihan kerusi MUDA-PKR dan pada masa sama terbuka untuk meneruskan rundingan dengan PKR bagi mencapai kata sepakat.

Tambah Yuneswaran, sekiranya parti MUDA mengangkat atau mewakili suara dan aspirasi rakyat, maka parti itu harus membuktikan mereka mempunyai sokongan di semua kawasan termasuk dari pelbagai latar masyarakat khususnya di luar bandar.


Peja yakin PN menang, tak sabar tunggu pengiraan undi

Timbalan Presiden Bersatu Datuk Seri Ahmad Faizal Azumu sudah tidak sabar untuk mengetahui keputusan Pilihan Raya Umum Ke-15 (PRU-15) yang berlangsung hari ini (Sabtu, 19 November 2022).

Calon Perikatan Nasional yang bertanding mempertahankan kerusi Parlimen Tambun berdepan Presiden PKR yang juga Pengerusi Pakatan Harapan (PH) Datuk Seri Anwar Ibrahim itu, berharap keputusan pilihan raya tidak melewati sehingga waktu tengah malam.

Ini kerana katanya, SPR mempunyai petugas yang mencukupi selain penggunaan teknologi yang boleh mempercepat dan melancarkan urusan berkenaan.

“Saya harap jangan lama sangat. Dunia makin hari makin maju. Lagi pun SPR ada cukup petugas.

“Saya fikir nak kira undi bukan terlalu sulit. Harap tak perlu tunggu sampai tengah malam. Saya juga harapkan semuanya berjalan lancar,” katanya selepas hadir mengundi di Sekolah Agama Rakyat (SAR) Ihtidayah Tambun Height di Tambun, pagi tadi.

Mengenai peluang untuk mengekalkan kerusi yang disandangnya itu, Ahmad Faizal optimis Perikatan Nasional mampu mencapai kejayaan bersandarkan gelombang sokongan terhadap gabungan parti di seluruh negara.

“Secara jujurnya selepas dua minggu berkempen, saya rasa ada gelombang di seluruh negara yang menyokong Perikatan Nasional …sangat menggalakkan,” katanya.

Beliau serta Pengerusi Perikatan Nasional Tan Sri Muhyiddin Yassin turut mengucapkan takziah kepada keluarga calon parti itu bagi kerusi Dewan Undangan Negeri (DUN) Tioman, Md Yunus Ramli, yang meninggal dunia awal pagi tadi.

“Saya rasa amat berduka cita dan ingin menyampaikan ucapan takziah kepada keluarga beliau dan kita sama-sama doakan agar roh Allahyarham ditempatkan bersama-saa orang beriman serta beramal soleh,” katanya.

Susulan itu, proses pengundian bagi kerusi DUN Tioman ditangguhkan kepada 7 Disember depan.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata SPR menetapkan tarikh baharu bagi pilihan raya DUN N.42 Tioman seperti berikut:

Tarikh Writ: 19 November 2022 (Sabtu);
Hari Penamaan Calon: 24 November 2022 (Khamis);
Hari Mengundi Awal: 3 Disember 2022 (Sabtu); dan
Hari Mengundi: 7 Disember 2022 (Rabu).


Buat apa yang Allah perintah, terus berdoa negara pulih, kata Muhyiddin

Rakyat diajak untuk terus berdoa agar keadaan negara kembali pulih daripada krisis kesihatan Covid-19 yang melanda negara, kata Perdana Menteri Sementara Tan Sri Muhyiddin Yassin hari ini.

Muhyiddin berkata semoga rakyat dan negara terpelihara daripada ancaman virus Covid-19, semoga negara yang dicintai aman dan makmur bangkit menjadi lebih kuat.

“Berdoalah agar kita semua sentiasa dilindungi Allah SWT dari virus COVID-19 dan diberi kekuatan untuk menempuh ujian, cabaran dan rintangan daripada pandemik ini.

“Mudah-mudahan keadaan akan beransur pulih dan negara Malaysia yang kita cintai ini akan sentiasa aman, makmur dan bangkit menjadi lebih kuat dari sebelumnya, Insya-Allah,” katanya menerusi hantaran yang dimuat naik di Facebook rasminya.

Muhyiddin berkata dengan berpandukan kepada jalan Allah, al-Quran dan sunnah, beliau yakin dan percaya hidup akan lebih tenang dan bermakna.

“Do not do what you feel is right. Do what Allah say is right. Do what is right. Kepada Allah SWT jualah kita berserah,” katanya.

(Jangan buat apa yang kita rasa betul. Buat yang apa yang Allah perintah. Buat apa yang betul)

Dalam pada itu, beliau menasihatkan rakyat supaya sentiasa mengambil langkah proaktif dan setiap individu bertanggungjawab bagi memastikan keselamatan dan kesihatan terpelihara ketika berada di khalayak ramai termasuk di masjid dan kawasan awam lain.

“Alhamdulillah, hari ini saya dapat menunaikan solat Jumaat di Masjid Saidina Umar Al-Khattab, Bukit Damansara bersama jemaah yang lain di bawah pematuhan prosedur operasi standard (SOP) yang teratur dan ketat,” katanya.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.


Kerugian terkumpul akibat banjir cecah RM6.1 bilion: Laporan DOSM

Jabatan Perangkaan Malaysia (DOSM) hari ini memaklumkan banjir yang melanda negara akhir 2021 dan awal tahun ini mengakibatkan kerugian berjumlah RM6.1 bilion, bersamaan 0.4 peratus berbanding Keluaran Dalam Negara Kasar (KDNK) nominal.

Ketua Pengarah DOSM Datuk Seri Dr Mohd Uzir Mahidin berkata berdasarkan Laporan Khas Impak Banjir di Malaysia 2021 yang dikeluarkan hari ini, aset awam dan infrastruktur mengalami kerugian tertinggi iaitu sebanyak (RM2.0 bilion), diikuti tempat kediaman (RM1.6 bilion) dan kenderaan (RM1.0 bilion).

Sementara itu beliau berkata sektor pembuatan mengalami kerugian RM0.9 bilion, premis perniagaan (RM0.5 bilion) dan pertanian (RM90.6 juta), lapor Bernama.

Laporan berkenaan yang membentangkan impak banjir, kajian kes di sekitar Lembah Klang dan statistik ekonomi sosial di peringkat daerah berkenaan diperoleh berdasarkan survei khas untuk menilai impak banjir yang dijalankan pada 30 Dis lepas sehingga semalam (27 Jan).

DOSM menggunakan kaedah banci secara bersemuka di kawasan terlibat yang menggunakan soal selidik, kaedah pemerhatian dan panggilan telefon selain menggunakan data pentadbiran yang diperoleh daripada pelbagai agensi sebagai kaedah pengumpulan data untuk survei itu.

Negeri yang terkesan adalah Johor, Kelantan, Melaka, Negeri Sembilan, Pahang, Perak, Selangor, Terengganu, Sabah, Sarawak, dan Kuala Lumpur.

Berdasarkan laporan itu, Selangor merupakan negeri mencatatkan kerugian tertinggi bagi kategori melibatkan tempat kediaman, sektor pembuatan, kenderaan dan premis perniagaan.

Bagi kategori kediaman, Mohd Uzir berkata Selangor mencatatkan kerugian berjumlah RM1 bilion, diikuti Pahang (RM425.6 juta) dan Melaka (RM69.7 juta).

“Daerah catat kerugian tertinggi di Selangor bagi kategori kediaman adalah Petaling (RM258 juta), diikuti Hulu Langat RM253.6 juta dan Klang (RM252.8 juta),” katanya.

Bagi kenderaan, tiga negeri mencatatkan kerugian tertinggi adalah Selangor iaitu sebanyak RM855 juta, Pahang (RM78.2 juta) dan Negeri Sembilan (RM18.3 juta), kata beliau.

“Daerah yang mencatatkan kerugian tertinggi bagi kerosakan kenderaan di negeri Selangor adalah Petaling iaitu RM328.3 juta, diikuti Klang (RM276.9 juta) dan Hulu Langat (RM155.5 juta),” katanya.

Mohd Uzir berkata bagi sektor pembuatan, Selangor merekodkan kerugian sejumlah RM884.5 juta, diikuti Pahang RM5.6 juta dan Negeri Sembilan RM1.2 juta.

“Selangor turut mencatatkan kerugian premis perniagaan berjumlah RM396.4 juta. Pahang merupakan negeri kedua tertinggi dengan kerugian RM83.8 juta dan seterusnya Johor (RM13.8 juta),” katanya.

Beliau berkata kajian-kajian lain yang telah dilaksanakan oleh DOSM di negeri terkesan banjir turut dimuatkan di dalam laporan itu bertujuan membantu pengguna memahami situasi banjir yang melanda negara.


Ringgit dibuka tinggi sedikit berbanding dolar AS apabila permintaan terhadap dolar AS berhenti seketika untuk semalaman berikutan pasaran saham Amerika Syarikat yang bercampur-campur, kata penganalisis.

Dilaporkan bahawa beberapa saham AS mengurangkan keuntungan masing-masing meskipun kebanyakannya ditutup tinggi, lapor Bernama.

Pada jam 9 pagi, mata wang tempatan meningkat kepada 4.4630/4660 berbanding dolar AS daripada penutupan Isnin pada 4.4660/4680.

Bagaimanapun, keuntungan yang diraih ringgit dihadkan oleh data permit bangunan di AS yang lebih tinggi daripada jangkaan.

Peniaga ActivTrades Dyogenes Rodrigues Diniz berkata ini menunjukkan bahawa pasaran hartanah di AS lebih ‘panas’ daripada jangkaan dan ini boleh menjuruskan kepada inflasi dalam jangka pendek dan sederhana.

Sementara itu, berbanding sekumpulan mata wang utama lain, ringgit bagaimanapun diniagakan kebanyakannya lebih rendah.

Mata wang tempatan susut sedikit berbanding dolar Singapura pada 3.2378/2405 daripada 3.2346/2365 pada penutup Selasa dan meningkat sedikit berbanding yen Jepun pada 3.3276/3301 daripada 3.3284/3301 sebelumnya.

Ringgit menyusut nilai berbanding pound Britain kepada 5.4025/4061 daripada 5.3686/3710 semalam dan lemah berbanding euro pada 4.5384/5415 daripada 4.5258/5279 pada penutup Selasa.


Jangkitan harian catat rekod baharu

Malaysia pada Khamis, sekali lagi memecah rekod jangkitan harian tertinggi sejak Covid-19 melanda negara ini pada awal 2020 lalu, yang dikatakan disebabkan penularan pantas varian Omicron, menurut data Kementerian Kesihatan (KKM), hari ini.

Laman sesawang CovidNOW kendalian KKM yang dikemas kini tengah malam tadi menunjukkan dalam tempoh 24 jam semalam (3 Mac 2022) sebanyak 32,467 kes baharu dilaporkan, termasuk 413 kes import, berbanding 27,500 kes pada Rabu.

Jangkitan harian Covid-19 tertinggi sebelum ini direkodkan pada 24 Februari lalu iaitu sebanyak 32,070 kes.

Walaupun ketika ini kes melonjak tinggi, KKM masih menganggap keadaan tidak seteruk ketika kemuncak penularan varian Delta sebelum ini dengan membandingkannya dari segi kemasukan ke hospital, unit rawatan rapi (ICU) dan kadar kematian.

Angka harian semalam menjadikan kumulatif positif meningkat kepada 3,528,557, kekal di tangga keempat tertinggi dalam kalangan negara-negara ASEAN selepas Indonesia, Filipina dan Vietnam.

Statistik CovidNOW juga menunjukkan sejak awal 2020 lalu hingga semalam seramai 3,197,298 pesakit daripada kumulatif positif itu telah sembuh. Dalam tempoh itu juga sebanyak 33,028 pesakit meninggal dunia.

Sehingga semalam juga negara merekodkan 298,231 kes aktif, turun berbanding 321,036 kes pada Rabu, dengan 286,097 pesakit diperintah menjalani kuarantin di rumah, manakala 3,456 lagi pesakit diberi rawatan di Pusat Kuarantin dan Rawatan Covid-19 Bersepadu (PKRC), naik sedikit berbanding 3,425 pesakit pada Rabu.

Sementara itu, seramai 8,322 pesakit lagi dimasukkan untuk rawatan lanjut di hospital, meningkat lagi berbanding 8,182 pesakit pada Rabu dan 7,542 pada Selasa.

Manakala 355 pesakit yang berdepan jangkitan kritikal dimasukkan ke ICU semalam, turun berbanding 360 kes pada Rabu. Seramai 208 pesakit di ICU itu memerlukan alat bantuan pernafasan, meningkat berbanding 194 pesakit pada Rabu.

Sarawak, Kelantan dan Putrajaya mencatat penurunan jangkitan harian semalam, manakala kes di 13 negeri dan Wilayah Persekutuan yang lain merekodkan peningkatan.

Selangor kekal menjadi negeri ‘panas’ Covid-19 apabila merekodkan 8,053 kes baharu berbanding 6,494 pada Rabu, menjadikan kumulatif positif sebanyak 970,150 – semakin menghampiri angka sejuta kes.

Daripada jumlah kumulatif positif itu seramai 880,749 pesakit Covid-19 telah sembuh, 10,220 kes kematian dan 79,181 kes masih aktif, dengan 77,236 daripadanya menjalani kuarantin dirumah.

Sehingga semalam juga seramai 437 pesakit Covid-19 di Selangor ditempatkan di PKRC; 1,461 dimasukkan ke hospital; dan 47 dirawat di ICU, dengan 30 daripadanya memerlukan alat bantuan pernafasan.

Sejak 24 Februari 2021 hingga semalam, seramai 4,798,118 atau 94.8 peratus populasi di Selangor telah lengkap divaksinasi, 5,035,368 atau 99.3 peratus menerima sekurang-kurangnya satu dos, dan 3,747,213 atau 88.7 peratus individu dewasa menerima dos penggalak.

Sementara itu negeri lain yang merekodkan peningkatan kes semalam ialah:

Kedah – 3,242 kes (2,752 Rabu);
Kuala Lumpur – 2,881 kes (2,092 Rabu);
Sabah – 2,717 kes (2,236 Rabu);
Pulau Pinang – 2,488 kes (2,422 Rabu);
Negeri Sembilan – 2,045 kes (1,373 Rabu);
Johor – 1,979 kes (1,949 Rabu);
Pahang – 1,912 kes (1,331 Rabu);
Perak – 1,713 kes (1,430 Rabu);
Terengganu – 993 kes (896 Rabu);
Melaka – 821 kes (664 Rabu);
Perlis – 273 kes (211 Rabu); dan
Labuan – 270 kes (264 Rabu).

Pecahan kes Covid-19 mengikut negeri-negeri pada 3 Mac 2022.


Banjir makin pulih, 4,503 mangsa masih di PPS tiga negeri

Situasi banjir semakin pulih apabila jumlah mangsa bencana itu yang masih ditempatkan di pusat pemindahan sementara (PPS) di tiga negeri sehingga petang ini turun kepada 4,503 individu.

Memetik Bernama, di JOHOR, jumlah mangsa yang terjejas banjir terus mencatatkan penurunan kepada 3,770 orang daripada 1,069 keluarga yang masih ditempatkan di 50 pusat pemindahan sementara (PPS) setakat 4 petang berbanding 3,872 individu daripada 1,090 keluarga pagi tadi.

Pengerusi Jawatankuasa Kesihatan dan Alam Sekitar Johor R Vidyananthan berkata empat daerah masih terjejas dengan Segamat terus mencatatkan jumlah mangsa tertinggi iaitu 1,809 orang, diikuti Muar (1,182), Tangkak (705) dan Batu Pahat (74).

“Terdapat enam PPS telah ditutup hari ini dengan empat daripadanya di Segamat iaitu Balai Raya Kampung Awat Batu Anam, Sekolah Agama Mukim Jabi, Surau Kampung Lubuk Lanjut dan Balai Raya Kampung Mensudut Pindah selain Sekolah Agama Bukit Gambir dan Sekolah Kebangsaan Sawah Ring di Tangkak,” katanya dalam kenyataan hari ini.

Beliau turut mengingatkan semua penduduk agar sentiasa berwaspada berikutan lima sungai mencatatkan aras bahaya iaitu Sungai Muar di Liang Batu, Sungai Muar di Panchor, Sungai Muar di Buloh Kasap, Segamat; Sungai Pagoh di Kampung Olak Sepam, Muar; dan Sungai Endau di Kampung Labong, Mersing.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di negeri itu menurun kepada 369 orang daripada 99 keluarga petang ini berbanding 389 orang (105 keluarga) pagi tadi dengan kesemuanya berlindung di tiga PPS di Jasin.

Di PAHANG, Sekretariat Jawatankuasa Pengurusan Bencana Negeri memaklumkan jumlah mangsa banjir menurun setakat 4 petang ini dengan 364 orang ditempatkan di 10 pusat pemindahan berbanding 493 individu di 11 PPS pagi tadi.

Selain itu, beberapa jalan masih lagi ditutup antaranya Jalan Triang 1, Jalan Batu Bor di Bera, Jalan Ibam-Kampung Aur, Jalan Kampung Lubuk Batu (Rompin), Jalan Teluk Ganchong Lepar (Pekan), Jalan Serengkam (Maran) dan Jalan Kota Gelanggi-Lepar Utara (Jerantut).

Laman web publicinfobanjir.water.gov.my melaporkan aras air di Sungai Kundang di Jambatan Sungai Kundang di Maran, Sungai Dong di Kampung Peruas (Raub) dan Sungai Triang di Taman Agropolitan Chemomoi (Bentong) kekal melepasi tahap waspada petang ini.


Ringgit dibuka rendah berbanding dolar AS pagi ini

Data ekonomi China yang lemah terus menjejaskan mata wang sedang pesat membangun termasuk menyebabkan nilai ringgit dibuka rendah berbanding dolar AS hari ini (16 Ogos 2022), kata penganalisis.

Pada jam 9 pagi, mata wang tempatan menyusut nilai kepada 4.4650/4670 berbanding dolar AS daripada penutupan Isnin pada 4.4570/4595, lapor Bernama.

Harga minyak turut jatuh berikutan data ekonomi yang mengecewakan daripada pengimport minyak mentah terbesar dunia dan pengguna minyak mentah kedua terbesar di dunia, China.

China mengurangkan kadar dasar utamanya buat kali pertama sejak Januari, menurunkan kemudahan pinjaman jangka sederhana setahun sebanyak 10 mata asas kepada 2.75 peratus.

Ini adalah langkah mengejutkan selepas angka perindustrian runcit, pelaburan untuk bulan Julai negara itu tidak seperti jangkaan ahli ekonomi.

Penanda aras minyak mentah Brent pula susut 1.13 peratus kepada US$94.03 setong.

Dalam pada itu, peniaga ActivTrades Dyogenes Rodrigues berkata tumpuan pelabur akan lebih terarah kepada keluaran minit mesyuarat Jawatankuasa Pasaran Terbuka Persekutuan Amerika Syarikat (FOMC) yang dijadualkan pada hari Rabu.

Beliau berkata dokumen itu sepatutnya menawarkan petunjuk mengenai dasar monetari yang diterima pakai oleh bank pusat AS dalam beberapa bulan akan datang.

“Dari sudut teknikal, gandingan dolar/ringgit kekal dalam zon rintangan dan penembusan di bawah paras 4.4365 boleh memberi ruang kepada penurunan seterusnya,” katanya kepada Bernama.

Sementara itu, ringgit diniagakan bercampur-campur berbanding sekumpulan mata wang utama.

Ringgit menyusut nilai berbanding dolar Singapura kepada 3.2395/2414 daripada 3.2379/2402 pada penutup Isnindan lemah berbanding yen Jepun kepada 3.3521/3539 daripada 3.3393/3415 sebelumnya.

Bagaimanapun, unit tempatan mengukuh berbanding pound Britain kepada 5.3754/3778 daripada 5.3796/3826 semalam dan naik berbanding euro kepada 4.5338/5358 daripada 4.5488/5514 semalam.


Keahlian Bersatu naik mendadak

Timbalan Presiden Bersatu Datuk Seri Ahmad Faizal Azumu memaklumkan parti itu menerima lebih banyak permohonan keahlian selepas Pilihan Raya Umum Ke-15 (PRU-15) berakhir.

Akhbar harian Utusan melaporkan bekas Ahli Parlimen Tambun itu berkata ini disebabkan kerjasamanya dengan PAS yang telah diterima oleh orang ramai, terutama dalam kalangan pengundi etnik Melayu.

Beliau juga menjangkakan momentum itu akan berterusan sehingga pilihan raya negeri akan datang.

“Lebih banyak Bersatu ditekan, lebih banyak sokongan kita terima. Dengan apa yang berlaku, kita dapati jumlah untuk menjadi ahli bertambah,” katanya ketika dihubungi, semalam.

Perikatan Nasional (PN) memenangi 74 kerusi pada PRU-15, dengan PAS memperoleh 49 kerusi, jumlah kerusi tertinggi diperoleh mana-mana parti tunggal pada pilihan raya tersebut.

Sebagai perbandingan, DAP menang 40 kerusi, PKR (31), UMNO (26) dan Bersatu (25).

Terbaharu, Bersatu dikenakan tindakan pembekuan beberapa akaun oleh Suruhanjaya Pencegahan Rasuah Malaysia (SPRM) kerana menurut Ketua Pesuruhjayanya, Tan Sri Azam Baki berkata, tindakan berkenaan bagi membantu siasatan ke atas wang yang disyaki daripada hasil haram.

Bagaimanapun Presiden Bersatu, Tan Sri Muhyiddin Yassin berkata, pihaknya telah menghantar surat kepada SPRM untuk memohon supaya pembekuan akaun parti itu dapat dibatalkan.

Jelasnya, meskipun siasatan masih dijalankan ketika ini, namun, sekiranya tiada sebarang penyelewengan dan salah guna kuasa selepas disemak SPRM, akaun parti itu tidak perlu dibekukan.


Omicron: AS bakal batal sekatan perjalanan lapan negara Afrika

Amerika Syarikat (AS) akan membatalkan sekatan perjalanan yang dikenakan ke atas lapan negara Afrika bulan lalu susulan penularan varian baharu Covid-19, Omicron, mulai 31 Disember ini, kata White House.

Warganegara asing yang dihalang daripada memasuki AS kerana mereka berada di salah satu daripada lapan negara terbabit dalam tempoh 14 hari sebelumnya akan dibenarkan sekali lagi menaiki penerbangan ke AS yang berlepas pada jam 12:01 pagi 31 Disember ini, kata seorang pegawai kanan, mengesahkan laporan Reuters.

29 November lalu, AS menyekat hampir semua warga asing yang baru-baru ini berada di Afrika Selatan, Botswana, Zimbabwe, Namibia, Lesotho, Eswatini, Mozambique dan Malawi, dalam langkah berhati-hati yang diambil bagi menghalang penularan varian yang dikesan di Afrika Selatan.

Jurucakap White House, Kevin Munoz menulis tweet bahawa Biden akan menarik balik sekatan perjalanan sementara di negara-negara selatan Afrika berkuat kuasa 31 Disember ini.

Beliau berkata keputusan itu disyorkan oleh Pusat Kawalan dan Pencegahan Penyakit (CDC).

“Sekatan itu memberi kami masa untuk memahami Omicron dan kami tahu vaksin kami yang sedia ada berfungsi melawan Omicron,” kata Munoz.

Reuters sebelum ini melaporkan CDC mencadangkan supaya sekatan perjalanan ditarik balik kerana mengekalkannya tidak akan memberi kesan yang ketara kepada kes di AS memandangkan penularan semasa yang meluas, keyakinan bahawa vaksin khusus Omicron tidak diperlukan dan vaksin sedia ada serta suntikan penggalak adalah sangat berkesan.

“Sekatan perjalanan itu telah memenuhi tujuannya. Ia membeli masa untuk memahami sains, ia memberi masa untuk menganalisis varian,” pegawai itu, yang tidak mahu dikenali kerana keputusan itu belum diumumkan kepada awam.

“Ini bukan bermakna untuk menghalang Omicron keluar. Kami tahu kami tidak boleh berbuat demikian. Intinya adalah untuk mengurangkan bilangan kes yang masuk – pada hari dan minggu awal itu.

“Sekatan itu tidak menghalang penerbangan atau orang Amerika daripada pulang dari selatan Afrika,” katanya.

Pegawai itu menekankan sekatan yang dikenakan sebelum ini adalah langkah sementara dan ia ditarik balik setelah kira-kira sebulan.

Berikutan penularan Omicron, AS mengetatkan peraturan ujian untuk pelancong antarabangsa dan melanjutkan syarat memakai pelitup muka di dalam pesawat dan di lapangan terbang hingga 18 Mac. – Reuters


9,000 lebih anggota polis tambahan dikerah bantu PRN enam negeri

Seramai 9,602 pegawai dan anggota polis akan dihantar bagi membantu Pilihan Raya Negeri (PRN), di enam negeri terlibat.

Ketua Polis Negara Tan Sri Razarudin Husain berkata bantuan yang akan diselaraskan Jabatan Keselamatan Dalam Negeri dan Ketenteraman Awam (KDNKA) itu, bagi memastikan proses pilihan raya berjalan lancar, menurut laporan Bernama.

“Sejumlah 9,602 anggota tambahan akan dikerahkan ke enam negeri terlibat. Sebagai contoh hampir 2,000 anggota tambahan akan membantu di Kelantan dan Selangor, Terengganu (2,048) dan Pulau Pinang (663).

“Anggota itu mencukupi bagi menentukan keselamatan peti undi, kertas undi, dakwat dan pengundi boleh keluar mengundi,” katanya pada sidang media selepas Taklimat PRN Kontinjen Kelantan di sini hari ini yang turut dihadiri Ketua Polis Kelantan Datuk Muhamad Zaki Harun.

Mengulas mengenai Kelantan, Razarudin berkata sejumlah 16 kawasan tumpuan telah dikenal pasti di seluruh negeri.

“Polis Kelantan telah melaksanakan Op Cantas sejak Mei lalu, mereka telah mengenal pasti pihak-pihak yang boleh mencetus kekacauan.

“Namun begitu berdasarkan taklimat tadi, saya percaya PRN Kelantan akan berjalan lancar, sekali lagi saya tekankan kepada pengundi bahawa selamat untuk keluar mengundi,” katanya.


KWSP isytihar dividen 2021 6.10 peratus

Kumpulan Wang Simpanan Pekerja (KWSP) mengisytiharkan kadar dividen 6.10 peratus untuk simpanan konvensional bagi 2021 dengan jumlah pembayaran sebanyak RM50.45 bilion, mengatasi dividen 5.45 peratus yang diisytiharkan ketika sebelum pandemik pada 2019.

Ketua Pegawai Eksekutifnya Datuk Seri Amir Hamzah Azizan juga mengumumkan kadar dividen 5.65 peratus bagi Simpanan Shariah, dengan jumlah pembayaran sebanyak RM6.27 bilion mengatasi 5.0 peratus yang direkodkan pada 2019.

Ini menjadikan jumlah keseluruhan pembayaran bagi 2021 adalah sebanyak RM56.72 bilion, lapor Bernama.

Beliau berkata dividen tinggi pada 2021 itu adalah sebahagian daripada portfolio kukuh dan yang dipelbagaikan oleh dana pencen tersebut di peringkat global.

“Pengeluaran berkaitan pandemik sebanyak RM101 billon sejak tahun 2020 telah menyebabkan 48 peratus ahli KWSP mempunyai amaun kurang daripada RM10,000 dalam akaun mereka.

“Kami berharap dividen ini dan prestasi kukuh berterusan kami akan membantu kami memulakan proses membina semula simpanan persaraan ahli-ahli kami, seiring dengan pemulihan ekonomi,” katanya pada taklimat media mengenai prestasi kewangan 2021 KWSP, di sini, hari ini.

Menurutnya, kebimbangan utama terhadap pengeluaran itu adalah impaknya kepada kecukupan persaraan ahli.

Bagaimanapun, katanya, meskipun cabaran menguruskan kecairan dalam menghadapi aliran keluar simpanan ini, KWSP mempunyai keupayaan untuk bertindak balas pantas dengan impak yang minimum kepada pasaran kewangan.

Bagi 2021, Amir Hamzah berkata KWSP telah mengimbangi semula dan menguruskan portfolio pelaburannya dengan membeli saham yang kukuh asasnya pada harga menarik serta memanfaatkan pelaburannya di luar negara yang menyumbang 56 peratus kepada keseluruhan pulangannya.

Setakat 31 Dis, 2021, beliau berkata KWSP merekodkan peningkatan 6.0 peratus dalam pendapatan pelaburan kasar kepada RM67.06 bilion daripada RM63.45 bilion pada 2020, dipacu daripada pemulihan pasaran ekuiti dan kebanyakan kelas aset di tengah-tengah lantunan semula ekonomi global.

“Bagi 2021,KWSP merekodkan caruman bersih yang negatif buat pertama kalinya (caruman selepas pengeluaran) dalam tempoh 20 tahun sebanyak RM58.2 bilion, tetapi masih kekal berhemat dalam strategi pelaburan jangka panjangnya di samping menyesuaikan diri dengan cabaran untuk memastikan pulangan mampan bagi tempoh jangka panjang.

“KWSP merekodkan pendapatan pelaburan kasar sebanyak RM67.06 bilion, dengan RM6.91 bilion diperuntukkan kepada Simpanan Shariah,” katanya.

Amir Hamzah berkata prestasi itu disumbang daripada usaha pendekatan kepelbagaian KWSP mengikut panduan daripada Peruntukan Aset Strategik (SAA), yang menjadikan dana pencen itu mampu bertahan daripada kejutan kewangan dan terus stabil dalam situasi yang belum pernah berlaku.

“Mengikut kelas aset, instrumen Pendapatan Tetap membentuk 45 peratus daripada pelaburan, manakala Ekuiti terdiri daripada 44 peratus. Hartanah dan Infrastruktur serta instrumen Pasaran Wang masing-masing membentuk 6.0 dan 5.0 peratus daripada aset KWSP,” katanya.

Pengkreditan dividen bagi Simpanan Konvensional dan juga Simpanan Shariah dijangka selesai pada 6 Mac, 2022 dan ahli-ahli boleh memeriksa akaun mereka menerusi i-Akaun atau mendapatkan penyata mereka daripada kioks KWSP di seluruh negara.


Kes Ebit Liew: 936 tangkap layar sejarah layari laman lucah dalam telefon

Seorang saksi dalam perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret Tenom hari ini bahawa sebanyak 936 gambar tangkap layar mengenai sejarah melayari laman sesawang berunsur lucah diperoleh hasil analisisnya daripada sebuah telefon bimbit.

Juruanalisis Kanan Audio Video Polis Diraja Malaysia (PDRM) Latifah Abdul Aziz, 43, berkata daripada jumlah itu 146 gambar tangkap layar adalah berunsur lucah, menurut laporan Bernama.

“Saya mohon untuk merujuk gambar tangkap layar yang pertama dan terakhir, tempoh sejarah yang berjaya dikenal pasti bermula pada 14 Jun 2020 hingga 19 Ogos 2021,” kata saksi ketujuh pendakwaan itu.

Latifah turut memaklumkan beliau juga diarahkan untuk menjalankan analisis bagi sebuah lagi telefon bimbit dan menemui lapan imej berunsur lucah.

Beliau berkata imej-imej itu adalah daripada aplikasi WhatsApp dan mendapati hanya satu imej sahaja yang mempunyai penambahan pelekat aplikasi WhatsApp.

Semalam, saksi itu memberitahu mahkamah bahawa laman sesawang itu diakses daripada aplikasi Google.

Pada prosiding hari ini, peguam Ebit Lew Ram Singh membantah soalan daripada pihak pendakwaan kepada saksi mengenai sejarah carian menerusi Google.

Peguam itu berkata beliau berpendapat tiada bukti dalam sejarah carian melalui Google bahawa sesebuah laman sesawang sebenarnya dilawati sebagaimana dikatakan saksi.

Ram Singh berkata terlalu banyak carian dibuat di dalam telefon bimbit itu yang dianalisis saksi dan tidak relevan kepada pertuduhan.

Timbalan Pendakwa Raya Zahida Zakaria berkata pihak pendakwaan ingin mengemukakan keterangan yang relevan dengan pertuduhan merujuk kepada carian Google berunsur lucah pada tarikh-tarikh pertuduhan.

Zahida berkata keterangan itu penting untuk menunjukkan perbuatan dan keadaan tertuduh pada tarikh-tarikh tersebut yang melayari laman sesawang berkenaan sebelum menghantar mesej berunsur lucah kepada pengadu.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan bersambung esok.


Mas Ermieyati sedia pertahan Parlimen Masjid Tanah

Bekas Ahli Parlimen Masjid Tanah daripada Bersatu, Datuk Mas Ermieyati Samsudin bersedia mempertahankan kerusi itu, berdepan mana-mana calon daripada parti lain sekiranya pucuk pimpinan Perikatan Nasional (PN) memberikan mandat kepadanya.

Beliau berkata, meskipun setakat ini Bersatu belum membuat sebarang keputusan berhubung calon-calon yang diputuskan, namun pimpinan parti telah memberi bayangan bahawa ahli parlimen parti akan dicalonkan semula di kerusi sedia ada.

“Dengan kudrat yang ada, saya akan sedaya upaya cuba untuk menawan hati pengundi termasuk merancang strategi dan siap siaga mengharungi Pilihan Raya Umum (PRU) dalam musim banjir.

“Sesiapa pun yang dicalonkan mana-mana pihak tidak semestinya Barisan Nasional (BN) sahaja, dari mana-mana parti kita bersedia hadapi, buat persiapan, dapatkan sokongan dan sebagainya,” katanya.

Mas Ermieyati yang juga Naib Ketua Srikandi berkata demikian ketika ditemui pemberita di Pusat Khidmat Rakyat Ahli Parlimen Masjid Tanah di Masjid Tanah hari ini.

Beliau yang juga Ahli Majlis Pimpinan Tertinggi Bersatu berkata, gerak kerja dan komitmen yang diberikan sepanjang tempoh empat tahun setengah sebagai wakil rakyat Bersatu akan menjadi kayu ukur sokongan pengundi.

“Walau apa pun pasang surut berlaku dalam politik tanah air, tapi saya tidak pernah tinggalkan tugas dan tanggungjawab sebagai Ahli Parlimen Masjid Tanah.

“Saya kira itu menjadi rekod pencapaian saya kalau diberi kepercayaan pucuk pimpinan untuk saya berada lagi di Masjid Tanah,” kata beliau lagi.

Menurutnya PRU akan datang ini memperlihatkan pertambahan pengundi dalam Parlimen itu dari lebih 50,000 pengundi kepada 69,098 pengundi manakala pengundi muda bawah 40 tahun kira-kira 51 peratus.

“Jadi banyak isu-isu yang menghimpit mereka terutama sekali isu ekonomi, pekerjaan dan isu-isu sosial.

“Kita perlu tengok bagaimana untuk kita atasi masalah ini dan selari dengan gerak kerja apa yang telah saya lakukan sepanjang jadi Ahli Parlimen,” katanya. – BeritaBersatu


Peluru hipersonik: AS sekat enam rakyat Korea Utara, firma Russia

Amerika Syarikat (AS) mengenakan sekatan terhadap enam rakyat Korea Utara, seorang Russia dan sebuah firma Russia, menyusul ujian peluru berpandu hipersonik oleh Pyongyang pada Selasa.

Individu dan syarikat terbabit dikenakan sekatan setelah didakwa bertanggungawab memperoleh bahan tertentu untuk program senjata Pyongyang, yang menyaksikan beberapa ujian peluru berpandu dilakukan, termasuk dua ujian sejak minggu lalu.

Perbendaharaan AS berkata langkah itu bertujuan menghalang kemajuan program senjata Korea Utara dan percubaan Pyongyang untuk menghasilkan lebih banyak teknologi senjata.

Sekatan itu adalah yang pertama secara khusus menyasarkan program senjata Korea Utara yang dikenakan oleh pentadbiran Biden, setelah gagal untuk melibatkan Pyongyang dalam dialog bagi memujuknya menghentikan program nuklear dan peluru berpandunya.

Bagaimanapun, jurucakap Jabatan Negara AS, Ned Price berkata Washington kekal komited untuk meneruskan diplomasi dengan Korea Utara.

Jabatan Perbendaharaan berkata sekatan itu menyusul enam pelancaran peluru berpandu balistik Korea Utara sejak September, setiap satunya melanggar resolusi Majlis Keselamatan Pertubuhan Bangsa-Bangsa Bersatu (UNSC).

Setiausaha Rendah Perbendaharaan bagi Keganasan dan Perisikan Kewangan, Brian Nelson berkata, langkah itu menyasarkan “penggunaan berterusan wakil luar negara Korea Utara untuk mendapatkan barangan bagi mencipta senjata secara haram.” – Agensi


Rasuah: Mahkamah tentukan nasib Zahid hari ini sebelum redah banjir

UMNO dan Barisan Nasional (BN) akan menjadi tumpuan sekali lagi hari ini (23 September 2022), apabila pemimpin tertingginya akan mengetahui nasib sama ada, diperintah membela diri atau dibebaskan daripada tuduhan menerima rasuah ketika berkuasa memerintah negara sebelum 2018 lalu.

Mendapat perhatian kerana mendesak Perdana Menteri membubarkan segera Parlimen tanpa mengira rakyat akan berdepan bencana musim tengkujuh atau tidak, tumpuan hari ini beralih kepada Presiden UMNO Datuk Seri Ahmad Zahid Hamidi yang akan mengetahui nasibnya di Mahkamah Tinggi Shah Alam pagi ini.

Pengerusi BN itu berdepan 40 pertuduhan rasuah berhubung sistem visa asing luar negara (VLN) yang melibatkan Syarikat Ultra Kirana Sdn Bhd (UKSB), ketika memegang jawatan Timbalan Perdana Menteri dan Menteri Dalam Negeri sebelum ini.

Pada 24 Januari lalu, Mahkamah Tinggi Kuala Lumpur memerintahkan Zahid membela diri terhadap 47 pertuduhan pecah amanah (CBT), rasuah dan pengubahan wang haram membabitkan dana Yayasan Akalbudi.

Hakim Datuk Collin Lawrence Sequerah membuat keputusan itu selepas mendapati pihak pendakwaaan berjaya menimbulkan kes prima facie bagi semua tuduhan terhadap Zahid yang juga pengasas yayasan terbabit.

Dia yang memegang jawatan Timbalan Perdana Menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.

Di Mahkamah Tinggi Shah Alam hari ini, Hakim Datuk Mohd Yazid Mustafa dijangka membuat keputusannya pada jam 9 pagi ini setelah mendengar keterangan daripada saksi sejak perbicaraan bermula 23 Mei 2021.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B Thavani, manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Sekiranya keputusan mahkamah mendapati terdapat kes prima facie terhadap Zahid, maka dia akan dipanggil untuk membela diri, namun jika keputusan adalah sebaliknya, dia akan dilepas dan dibebaskan.

Mahkamah akan menggunakan Seksyen 173(a) Kanun Tatacara Jenayah, iaitu sebelum tertuduh dipanggil memberi keterangan membela diri, hakim akan memberikan tiga pilihan kepada Zahid berhubung keterangan yang bakal dibuat.

Pilihan pertama adalah memberikan keterangan bersumpah dalam kandang tertuduh di mana pihak pendakwaan boleh menyoal balas keterangan itu.

Keduanya ialah memberikan keterangan dalam kandang tertuduh tanpa mengangkat sumpah dan pendakwaan tidak boleh menyoal balas keterangan tertuduh.

Manakala, pilihan ketiga ialah berdiam diri. Tiga pilihan ini harus diterangkan sifat dan akibatnya oleh hakim dan pilihan tertuduh hendaklah direkodkan.

Pada 11 Ogos, pihak pendakwaan menutup kesnya selepas memanggil 18 saksi untuk memberi keterangan dalam perbicaraan yang bermula pada 24 Mei 2021 dan pihak pendakwaan serta pembelaan selesai berhujah pada 7 September lalu.

Antara saksi pendakwaan yang dipanggil memberi keterangan ialah bekas Ketua Setiausaha Kementerian Dalam Negeri (KDN) Tan Sri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.

Pada 26 Jun 2019, Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN. Bagaimanapun pada 31 Julai 2019, mahkamah membenarkan permohonan Presiden UMNO itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Zahid, 69, didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Dia didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya jika sabit kesalahan.

Seramai 40 wartawan tempatan dan asing diberikan pas untuk mengikuti prosiding berkenaan menerusi satu pautan video di sebuah bilik selain mahkamah juga menyediakan 30 pas bagi jurugambar dan jurukamera video yang ditempatkan di lobi Kompleks Sultan Salahuddin Abdul Aziz Shah, di sini.


Trend kemasukan pesakit Covid-19 ke ICU meningkat

Trend kemasukan kes Covid-19 ke unit rawatan rapi (ICU) menunjukkan peningkatan bermula pada Minggu Epidemiologi (ME) ke 17 iaitu antara 25 April dan 1 Mei lalu hingga ME ke 21 iaitu 23 Mei hingga 29 Mei.

Ketua Pengarah Kesihatan Tan Sri Dr Noor Hisham Abdullah berkata trend yang sama dilihat berterusan terutama bagi tempoh dua minggu seterusnya sehingga ME ke-23 iaitu antara 6 Jun dan 12 Jun lalu, di mana jumlah pengunaan katil ICU telah melebihi 100 peratus.

Katanya walaupun terdapat penurunan kes baharu harian bagi tempoh dua minggu sekatan pergerakan penuh atau ‘total lockdown’, kes-kes Covid-19 di ICU masih tidak menunjukkan penurunan yang ketara.

“Hal ini berikutan kemunculan varian-varian baharu yang mengakibatkan kes-kes dikesan dengan gejala serius (kategori 4 dan 5) dan merosot pada kadar yang lebih cepat.

“Keadaan ini menyebabkan lebih ramai pesakit memerlukan bantuan oksigen dan alat pernafasan khususnya di kalangan golongan rentan seperti warga emas serta pesakit yang menghidap lain-lain penyakit (co-morbidity),” katanya dalam kenyataan hari ini.

Dr Noor Hisham berkata penggunaan kapasiti ICU yang melebihi 100 peratus ini amat membimbangkan di mana tidak semua pesakit yang memerlukan rawatan kritikal dapat ditempatkan di ICU.

Katanya, penggunaan katil yang melebihi kapasiti ini juga disebabkan oleh keperluan tempoh pemulihan yang lama bagi pesakit-pesakit ICU untuk sembuh disebabkan komplikasi jangkitan Covid-19 yang serius.

“Secara purata, tempoh rawatan di ICU bagi kategori 4 adalah di antara 14 hari ke 16 hari, manakala bagi pesakit kategori 5 pula, tempoh rawatan di ICU adalah di antara 19 hari ke 26 hari,” katanya.

Bagaimanapun Dr Noor Hisham berkata KKM sentiasa bersiap siaga dengan situasi ini dan antara langkah-langkah yang telah diambil adalah:

Bagi memastikan usaha yang telah dijalankan dalam melawan penularan Covid-19 ini tidak sia-sia, KKM memohon kerjasama masyarakat untuk kekal mematuhi norma baharu dan prosedur operasi standard (SOP) ditetapkan bagi mengawal penularan jangkitan Covid-19, katanya.


PAT Bersatu 2022 mulai 3 – 5 Mac

Bersatu akan mengadakan Perhimpunan Agung Tahunan (PAT) 2022 mulai 3 hingga 5 Mac depan selaras dengan Fasal 12.2 Perlembagaan parti itu, kata Setiausaha Agungnya Datuk Seri Hamzah Zainudin.

Tarikh PAT 2022 itu diputuskan dalam mesyuarat Majlis Pimpinan Tertinggi (MPT) yang diadakan 19 Januari lalu.

Sehubungan itu katanya MPT juga menetapkan tarikh bagi persidangan cawangan, bahagian dan PAT adalah seperti berikut:

i. Persidangan Cawangan 2023 : 1 Julai 2023 – 31 Ogos 2023

ii. Persidangan Sayap-Sayap Bahagian 2023 : 7 Oktober 2023

iii. Persidangan Bahagian 2023 : 21 Oktober 2023

iv. Perhimpunan Agung Tahunan : 23 November 2023 – 25 November 2023

Beliau berkata pemilihan bagi Ahli Jawatankuasa (AJK) Cawangan, Bahagian dan Ahli MPT bagi penggal yang baharu akan diadakan pada tarikh-tarikh seperti di atas selaras dengan Perlembagaan Parti.

“MPT Bersatu juga telah membincangkan laporan post-mortem keputusan Pilihan Raya Umum Ke-15 lalu dan strategi parti bagi menghadapi Pilihan Raya Negeri (PRN) akan datang,” katanya dalam kenyataan hari ini (20 Januari 2023).


Putrajaya lanjut kontrak pegawai perubatan, rangka penyelesaian komprehensif

Kontrak pegawai perubatan, pergigian dan farmasi lantikan kontrak akan dilanjutkan segera selama dua tahun dan mengumumkan rangka penyelesaian jangka sederhana dan panjang yang akan disediakan Kementerian Kesihatan (KKM), kata Perdana Menteri Tan Sri Muhyiddin Yassin hari ini.

Lanjutan tersebut akan diberi selepas mereka melengkapkan tempoh khidmat wajib, disamping kerajaan turut bersetuju melanjutkan pelantikan secara kontrak untuk tempoh maksimum empat tahun ke atas pegawai perubatan dan pegawai pergigian yang diterima mengikuti pengajian kepakaran dalam tempoh kontrak dua tahun pertama.

Muhyiddin berkata langkah segera tersebut diumumkan sebagai tanda penghargaan kepada petugas barisan hadapan tersebut ke atas komitmen mereka sepanjang melawan penularan Covid-19 yang melanda negara.

“Kerajaaan amat menghargai sumbangan para doktor sebagai barisan hadapan dalam berhadapan perang Covid-19 dan Kerajaan akan terus komited untuk memastikan kebajikan dan laluan kerjaya pegawai perubatan, pegawai pergigian dan pegawai farmasi lantikan kontrak diberikan perhatian sewajarnya serta bersifat adil,” katanya dalam satu kenyataan hari ini.

Terdahulu, kemelut melibatkan pegawai perubatan kontrak mendapat perhatian pihak kerajaan selepas mereka menuntut penyelesaian segera mengenai pengesahan jawatan tetap mereka sehingga menyebabkan ramai doktor muda mahu berhenti dan keluar daripada perkhidmatan awam.

Menurut Muhyiddin lagi, kerajaan memahami kebimbangan dan masalah yang dihadapi kumpulan pegawai perubatan, pergigian dan farmasi lantikan kontrak berhubung kesetaraan laluan kerjaya mereka.

Justeru, katanya, Kabinet bersetuju agar pelantikan secara kontrak diuruskan mengikut kesetaraan kerjaya pegawai tetap dan ditawarkan cuti belajar bergaji penuh serta tajaan pengajian yang setara dengan cuti belajar bergaji penuh dan hadiah latihan persekutuan.

“Antara persetujuan lain yang turut dicapai adalah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti cuti tugas khas perubatan, cuti tibi dan kemudahan tambang mengunjungi wilayah asal.”

Muhyiddin berkata keputusan-keputusan yang diumumkan hari ini akan memberi ruang kepada kerajaan untuk memuktamadkan kajian reformasi sistem kesihatan yang sedang dilaksanakan KKM.


Subsidi besar, tapi tak lulus lagi setelah Ismail Sabri bubar Parlimen

Jumlah subsidi yang diperuntukkan untuk rakyat menerusi Bajet 2023 berjumlah RM55 bilion, lebih besar berbanding RM31 bilion pada 2022, menurut Kementerian Kewangan (MoF) dalam satu kenyataan hari ini (12 Oktober 2022).

Bagaimanapun, untuk rekod, jumlah subsidi besar itu belum lagi diluluskan di Dewan Rakyat, susulan Perdana Menteri Datuk Seri Ismail Sabri Yaakob mengumumkan Parlimen dibubarkan berkuat kuasa Isnin lalu.

Bajet defisit RM372.34 itu dibentangkan oleh Menteri Kewangan Tengku Datuk Seri Zafrul Tengku Abdul Aziz Jumaat lalu (7 Oktober).

Menurut kenyataan itu, usaha menyiapkan Bajet 2023 mengambil masa enam bulan dengan mengadakan lebih 200 sesi libat urus bersama pihak berkepentingan dan sektor terpilih serta mengkaji 250 memorandum dan 12,000 cadangan.

Dalam kenyataan di Facebook hari ini, MoF berkata anggaran RM55 bilion itu adalah berdasarkan unjuran harga minyak global yang bakal menurun sekitar AS$90 setong, dan harga komoditi lain juga dijangka menurun dalam jangkaan ekonomi dunia akan lembap tahun depan.

Menurut MoF, apa yang penting ialah subsidi kepada B40 dan M40 telah bertambah tahun depan, dengan perbelanjaan bantuan sosial dan subsidi ditingkatkan dua kali ganda dripada 5.2 peratus kepada 11.3 peratus daripada perbelanjaan mengurus.

“Bantuan tunai di bawah JKM dan BKM kepada golongan susah dan B40 pula adalah sekitar RM10 bilion.

“Malah, Bajet 2023 juga memperuntukkan RM1 bilion bagi Program Pembasmian Miskin Tegar, bertujuan membantu golongan itu berdikari melalui inisiatif ekonomi dan pertanian,” kata MoF lagi.


Cabaran paling besar kerajaan bantu rakyat ketika pandemik, kata Muhyiddin

Krisis kesihatan yang melanda negara menjadi cabaran paling besar kepada kerajaan dalam usaha membantu rakyat yang terjejas, kata Tan Sri Muhyiddin Yassin.

Mantan Perdana Menteri itu berkata keperitan hidup yang dihadapi rakyat memberi keinsafan kepadanya untuk terus menyuarakan suara rakyat dan mencari jalan yang terbaik dalam memastikan orang ramai mendapat bantuan yang mencukupi semasa berdepan penularan Covid-19.

“Sejujurnya, saya amat menginsafi keperitan hidup yang ditempuhi rakyat ekoran pandemik ini.

“Sepanjang lebih 40 tahun saya berkhidmat sebagai seorang wakil rakyat, ini kali pertama saya perlu menyediakan bantuan bekalan keperluan asas pada skala yang besar dan meliputi barang kering dan basah terutamanya ketika lockdown dilaksanakan,” katanya dalam hantaran di Facebook hari ini.

Muhyiddin meluangkan masa melawat meninjau kehidupan rakyat di kawasan Parlimennya, Pagoh hari ini dan menyampaikan bantuan kepada orang ramai.

Pengerusi Majlis Pemulihan Negara (MPN) itu turut berkata keperluan asas rakyat perlu dipastikan mencukupi dan menggesa setiap wakil rakyat di kawasan menumpukan perhatian dalam membantu orang ramai yang memerlukan bantuan sewajarnya.

“Keperluan asas rakyat tidak boleh diabaikan dan perlu diberi perhatian sewajarnya oleh wakil rakyat masing-masing.

“Banyak usaha dan perancangan kerajaan akan diperhebatkan untuk menangani pandemik ini dan yang paling penting memulihkan semula ekonomi,” katanya lagi.

Dalam pada itu, beliau menekankan fasa pemulihan yang sedang berjalan hasil perancangan kerajaan terdahulu dan diteruskan kerajaan kini adalah penentu untuk rakyat dapat hidup seperti normal semula.

“Fasa pemulihan adalah fasa penentu yang penting untuk memastikan rakyat dapat kembali hidup seperti sediakala,” katanya lagi.

Jelasnya, krisis Covid-19 yang sudah membelenggu negara hampir 20 bulan memberi implikasi besar bukan sahaja kepada rakyat tetapi juga kepada hasil kerajaan, oleh sedemikian perancangan rapi dan teratur perlu dipastikan berjalan dengan lancar.

“Pandemik Covid-19 yang kini sudah melewati 20 bulan memerlukan perancangan yang rapi dan teratur untuk membawa negara keluar daripada cengkaman pandemik ini.

“Fokus utama kini adalah untuk melindungi dan memulihkan kehidupan serta mata pencarian rakyat, membina semula daya ketahanan ekonomi dan memangkin pembaharuan sosioekonomi,” ujarnya lagi.

Muhyiddin juga akan meneliti dan menyampaikan setiap permasalahan serta keluhan rakyat sepanjang tinjauannya bersama rakyat.

“Dalam tinjauan pagi tadi, banyak permasalahan yang diketengahkan kepada saya.

“Saya akan pastikan segala permasalahan disantuni dan keluh kesah rakyat didengar dan dicari jalan penyelesaiannya. Insya-Allah,” katanya lagi.


Alphard potong garis berkembar mungkin masuk Dewan Rakyat hari ini

Sidang Dewan Rakyat hari ini dijangka membincangkan statistik kemalangan jalan raya, termasuk kesalahan pemanduan melawan arus serta langkah dilaksanakan kerajaan untuk membendungnya.

Menurut Aturan Urusan Mesyuarat persidangan Dewan Rakyat, perkara itu terkandung ketika sesi Pertanyaan Menteri yang akan diajukan Syed Ibrahim Syed Noh (PH-Ledang) kepada Menteri Pengangkutan.

Menteri Pengangkutan juga dijangka berdepan soalan tambahan berkaitan tindakan pemandu sebuah Toyota Alphard yang dikatakan membawa timbalan menteri, memotong kenderaan lain di garisan berkembar, kelmarin.

Klip video kejadian tersebut tular di media sosial sejak semalam, dan polis trafik Kelantan dilaporkan telah membuka kertas siasatan berkaitan kes itu.

Turut terkandung dalam sesi sidang hari ini ialah soalan Anthony Loke (PH-Seremban) kepada Menteri Kewangan mengenai kesediaan kerajaan untuk mengkaji semula dasar ekuiti untuk syarikat penghantar fret yang sedang beroperasi memandangkan syarat ekuiti sedia ada sukar untuk dilaksanakan.

Selain itu, isu pematuhan Akta Standard Minimum Perumahan dan Pekerja (Akta 446) susulan pengesanan kluster Covid-19 yang tinggi melibatkan sektor pembuatan dan pembinaan akan dibangkitkan Dr Ong Kian Ming (PH-Bangi) kepada Menteri Sumber Manusia.

Tumpuan juga dijangka terarah kepada soalan Datuk Dr Xavier Jayakumar untuk Menteri Kesihatan berhubung langkah kerajaan bagi mengatasi masalah kekurangan pakar perubatan di hospital kerajaan, selain tindakan menyerap pakar perubatan kontrak ke jawatan tetap.

Turut dibangkitkan isu kemiskinan melibatkan Orang Asli dan usaha kerajaan untuk meningkatkan taraf hidup mereka yang akan diajukan Datuk Ahmad Nazlan Idris (BN-Jerantut) kepada Menteri Pembangunan Luar Bandar.

Usai sesi itu, bacaan kali pertama Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19) (Pindaan) 2021 dijangka dikemukakan Menteri Kewangan.

Persidangan Parlimen kemudian diteruskan dengan sesi perbahasan Rancangan Malaysia Ke-12 (RMK12) yang dibentangkan Perdana Menteri Datuk Seri Ismail Sabri Yaakob, semalam.

Mesyuarat Penggal Keempat Parlimen ke-14 adalah sidang Parlimen akan berlangsung selama 17 hari hingga 12 Oktober ini.


Kes baharu di 12 negeri turun hari ini

Jumlah jangkitan baharu Covid-19 di seluruh negara dalam tempoh 24 jam lalu menunjukkan penurunan kes di kebanyakan negeri.

Ketua Pengarah Kesihatan Tan Sri Dr Noor Hisham Abdullah berkata sehingga 12 tengah hari tadi 5,304 kes baharu direkodkan menjadikan kumulatif sebanyak 657,508 kes.

Beliau berkata 12 negeri menunjukkan penurunan kes berbanding hanya tiga negeri iaitu Selangor, Pulau Pinang dan Kedah yang menunjukkan peningkatan kes, manakala Perlis tidak berubah sebanyak 5 kes, sama seperti semalam.

Data 12 Jun 2021


Ringgit merosot lagi pada awal sesi dagangan.

Nilai ringgit dibuka rendah sedikit untuk hari dagangan ketiga berturut-turut berbanding dolar AS hari ini, menjelang keputusan Rizab Persekutuan AS (Fed) mengenai kadar faedah minggu ini, kata seorang peniaga.

Pada 9 pagi, mata wang tempatan menyusut nilai kepada 4.7260/7310 berbanding dolar AS daripada penutupan Jumaat lepas pada 4.7225/7275, menurut laporan Bernama.

Dalam satu nota, Kenanga Research berkata walaupun jangkaan kenaikan kadar 75 mata asas oleh Bank of England, kesinambungan kenaikan kadar faedah yang besar oleh Fed dan kelonggaran dasar monetari Bank of Japan mungkin boleh melonjakkan indeks USD (DXY) untuk pulih ke sekitar paras 112.0, justeru melemahkan ringgit.

“Namun begitu, mata wang tempatan dijangka kekal disokong pada sekitar paras 4.73 hingga 4.75, dipacu oleh jangkaan kenaikan kadar dasar semalaman sebanyak 25 mata asas oleh Bank Negara Malaysia pada mesyuarat Jawatankuasa Dasar Monetari 2-3 Nov ini,” katanya.

Dari sudut teknikal, dolar AS mungkin menebus semula beberapa kerugiannya sekira sentimen pasaran bertukar lebih lemah, kata Kenanga Research.

Pada minggu hadapan, bank pusat AS mungkin akan mengumumkan satu lagi kenaikan kadar 75 mata asas pada hari Rabu, yang akan membawa kadar pinjaman penanda aras kepada empat peratus.

Di dalam negara, ringgit diniagakan kebanyakannya rendah berbanding sekumpulan mata wang utama, kecuali berbanding yen Jepun.

Mata wang tempatan itu menyusut nilai berbanding pound Britain kepada 5.4850/4908 daripada 5.4455/4513 pada penutup Jumaat, turun berbanding dolar Singapura menjadi 3.3470/3510 daripada 3.3436/3474 dan lemah berbanding euro kepada 4.7062/7111 daripada 4.7008/7058 sebelumnya.

Bagaimanapun, ringgit menambah nilai berbanding yen Jepun pada 3.1881/1919 daripada 3.1976/2012 pada hari Jumaat.


Menteri agama ditegur bermain wayang dalam isu ziarah gereja

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar, ditegur kerana ‘bermain wayang’ dalam isu ‘Jom Ziarah Gereja’ yang melibatkan belia bukan Kristian, sebaliknya berbeza pandangan berhubung perarakan kostum pemuda Islam Terengganu.

Ketua Dewan Pemuda PAS Negeri Kelantan, Mohamad Kamal Mohamed berkata dalam isu ziarah gereja itu, Mohd Na’im meletakkan sepenuhnya tanggungjawab kepada bidang kuasa kerajaan.

Beliau berkata sebagai menteri yang diharapkan menjaga kesucian Islam, dan memegang prinsip keharmonian agama dan kaum, beliau seolah-oleh menjadi menteri lain yang langsung tidak bertanggungjawab terhadap anasir-anasir berunsur dakyah sebegini.

“Semua kita pastinya masih segar mengingati betapa jantannya Menteri Agama ketika menghentam perarakan kostum oleh Pemuda PAS di Setiu.

“Dalam soal perarakan itu, tidak pula beliau menghormati bidang kuasa pihak berkuasa tempatan negeri yang meluluskan permit perarakan, tetapi terus menghentam menggunakan kedudukan Menteri Agama, kononnya perarakan kostum sebegitu boleh mengganggu keselamatan negara.

“Jika boleh saya sebutkan, mahu saya jelaskan kepada menteri bahawa kiasan yang cuba dibuat bandingan dengan hukum tidak salah orang Islam memasuki rumah ibadah agama lain tidaklah sampai kepada dibolehkan kempen terbuka sebegini, apa lagi melibatkan belia Islam,” katanya dalam satu kenyataan hari ini (20 Mac 2023).

Mohamad Kamal turut kecewa kerana kini sudah menjadi seperti satu trend di semua kementerian kerajaan Pakatan Harapan-Barisan Nasional (PH-BN) membuat keputusan yang jelas bercanggah, sebaliknya apabila dibantah, meletakkan beban ke atas kerajaan negeri.

“Naratifnya jika negeri tidak sekat bermakna kerajaan negeri yang salah,” kata beliau lagi sambil menyifatkan perbuatan itu adalah taktik ‘Tai Chi’ yang langsung tidak bertanggungjawab.

Beliau mengingatkan sebagai mantan Ketua Hakim Syar’ie, Mohd Na’im tidak seharusnya melupakan ‘kaedah-kaedah fiqhiah’ dalam memberikan pandangan terhadap isu melibatkan agama di Malaysia.

“Jika boleh saya ingatkan suatu kaedah Fekah yang besar dalam pentadbiran negara melibatkan kerajaan dalam isu gereja yang seharusnya dipegang oleh Menteri Agama iaitu:

“Keputusan kerajaan melibatkan isu rakyat perlu mengambil kira pertimbangan maslahah, iaitu mendatangkan manfaat dan menghalang mudharat.

“Kaedah popular seperti سد الذرائع iaitu menutup ruang mudharat dalam kes larangan ajakan Jom Ziarah Gereja sepatutnya dibuat di peringkat Persekutuan yang ‘jaringan sekatannya’ lebih besar bukan dilepaskan untuk dibuat di peringkat negeri yang ‘jaringan sekatannya’ lebih kecil.

“Jika Menteri Agama tidak kompeten dalam mempertahankan kesucian agama di peringkat Persekutuan siapa lagi yang diharapkan?” soal beliau.

Mohamad Kamal juga mengingatkan bahawa jika Menteri Agama yang kononnya bukan orang politik, telah bermain politik dalam urusan umat Islam, bagaimana harus pemuda-pemuda Islam mampu berpeluk tubuh, berdiam diri?

“Atas faktor keharmonian kaum dan kesucian agama, saya mohon Menteri Agama agar lebih berbisa dan tidak terperangkap dalam falasi politik kerajaan gabungan yang dominannya bukan-Melayu Islam termasuk DAP sebagai ‘the most influential partner’,” katanya.


Singapura sekat bank Russia

Singapura akan mengenakan kawalan eksport ke atas barangan yang boleh digunakan secara langsung sebagai senjata di Ukraine hingga mendatangkan bahaya kepada rakyat negara itu.

Menteri Luar Vivian Balakrishnan memberitahu Parlimen pada Isnin (28 Februari 2022) bahawa Singapura juga akan menyekat bank Russia tertentu dan urus niaga kewangan yang berkaitan dengan Moscow, katanya kenyataan mengenai pencerobohan Russia ke atas Ukraine.

Langkah-langkah khusus sedang diusahakan, dan akan diumumkan tidak lama lagi, tambah menteri itu.

“Kami terus menghargai hubungan baik dengan Russia dan rakyatnya. Bagaimanapun, kami tidak boleh menerima pencabulan kedaulatan dan integriti wilayah negara berdaulat lain.

“Kami akan terus bekerjasama dengan rakan kongsi ASEAN dan antarabangsa kami untuk mengambil sikap tegas menentang pencerobohan Ukraine dan menamatkan keganasan dan pertumpahan darah serta meredakan ketegangan,” katanya.

Beliau menyatakan bahawa Singapura adalah salah satu daripada 82 penaja bersama resolusi Majlis Keselamatan PBB baru-baru ini yang mengutuk pencerobohan Russia terhadap Ukraine, yang tidak diluluskan kerana Russia – ahli tetap majlis itu – menggunakan kuasa veto.

Resolusi itu disokong oleh 11 daripada 15 ahli majlis, dengan China, India dan Emiriah Arab Bersatu berkecuali.

Resolusi yang sama akan dibahaskan oleh Perhimpunan Agung PBB kemudian pada Isnin.

“Singapura sentiasa mematuhi sepenuhnya sekatan dan keputusan Majlis Keselamatan Pertubuhan Bangsa-Bangsa Bersatu.

“Tetapi kami jarang bertindak mengenakan sekatan ke atas negara lain jika tiada keputusan atau arahan Majlis Keselamatan,” kata menteri itu.

Bagaimanapun, memandangkan keganasan serangan Russia ke atas Ukraine yang tidak pernah berlaku sebelum ini, dan veto yang tidak mengejutkan oleh Russia terhadap draf resolusi Majlis Keselamatan, Singapura berhasrat untuk bertindak bersama-sama dengan banyak negara lain yang berfikiran sama untuk mengenakan sekatan sewajarnya terhadap Kremlin, katanya.

Dr Balakrishnan berkata Singapura mesti menjangkakan bahawa langkah-langkah yang diambil akan memberi kesan ke atas perniagaan dan rakyat negara itu. – ST


Pembukaan sidang Parlimen perlu ikut Ketua Majlis dan nasihat MKN, KKM

Peraturan-Peraturan Majlis Mesyuarat perlu dipenuhi terlebih dahulu selain menerima nasihat daripada Kementerian Kesihatan (KKM) dan Majlis Keselamatan Negara (MKN) sebelum sidang Parlimen boleh dibuka, kata pakar perlembagaan.

Penyandang Kursi Institut Raja-Raja Melayu Universiti Teknologi Mara (UiTM) Prof Datuk Dr Shamrahayu Ab Aziz berkata mengikut Peraturan 11, Peraturan-Peraturan Majlis Mesyuarat Dewan Rakyat antaranya menyatakan Ketua atau Timbalan Ketua Majlis hendaklah menetapkan sekurang-kurangnya 28 hari sebelum permulaan tiap-tiap penggal, tarikh-tarikh majlis akan bermesyuarat dalam penggal itu.

“Peraturan 11 ini juga menyatakan Ketua Majlis iaitu Perdana Menteri boleh mengubah tarikh persidangan itu dari semasa ke semasa, namun persoalannya adakah Peraturan 11 ini terpakai.

“Pada pandangan saya, ia masih terpakai selagi mana ia tidak dinafikan pemakaiannya oleh Ordinan Darurat,” katanya lapor Bernama.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan pandangan bahawa persidangan Parlimen perlu diadakan secepat mungkin untuk membolehkan Ordinan-Ordinan Darurat dan Pelan Pemulihan Negara dibahaskan oleh Ahli-Ahli Dewan Rakyat.

Shamrahayu berpandangan satu perbincangan secara muafakat juga perlu berlaku antara Seri Paduka dan Perdana Menteri sebagai Ketua Majlis, dalam menetapkan tarikh persidangan Parlimen berkenaan.

Katanya ini kerana berdasarkan Seksyen 14 (1) (b) Ordinan Darurat (Kuasa-Kuasa Perlu) 2021, Parlimen hendaklah dipanggil, diprorog dan dibubarkan pada suatu tarikh sebagaimana difikirkan sesuai oleh Yang di-Pertuan Agong manakala Peraturan-Peraturan Majlis Mesyuarat Dewan Rakyat menetapkan Ketua Majlis mempunyai kuasa menentukan dari semasa ke semasa tarikh untuk persidangan Dewan Rakyat.

“Permuafakatan tentang tarikh itu hendaklah juga mendapat perkenan Seri Paduka, barulah sistem kita ini nampak lunak dan boleh memberikan keserasian,” katanya.

Pensyarah Kolej Undang-Undang, Kerajaan dan Pengajian Antarabangsa Universiti Utara Malaysia Profesor Madya Dr Ahmad Marthada Mohamed berkata berdasarkan krisis kesihatan ekoran pandemik COVID-19 ketika ini, persidangan Parlimen turut perlu mendapat nasihat daripada KKM dan MKN sebelum ia boleh berlangsung.

“Agensi-agensi ini perlu menasihati kerajaan kerana ia melibatkan soal kesihatan dan keselamatan, dengan persidangan juga tidak boleh dilakukan secara normal apabila ia berlangsung,” katanya.

Sementara itu, pakar kesihatan pekerjaan, kecemasan dan kesihatan awam Dr Hanafiah Basirun mencadangkan supaya sesi Parlimen tidak boleh berlangsung secara berterusan dalam tempoh masa lama serta diselang seli dengan proses sanitasi.

“Persidangan secara fizikal boleh diadakan selama 60 hingga 90 minit dan perlu berhenti rehat seketika bagi proses sanitasi sebelum bersambung semula,” katanya sambil menegaskan pematuhan prosedur operasi standard (SOP) seperti pemakaian pelitup muka dua lapis serta penjarakan fizikal mesti sentiasa diamalkan.

Tambahnya, Ahli Parlimen dan petugas juga perlu segera beredar pulang dan mengelak dari bersembang atau berkumpul di luar Dewan bagi mengelak penularan wabak Covid-19.


Awak suka atau tidak saya letak KJ di Sg Buloh: Tok Mat beritahu MIC

Timbalan Presiden UMNO Datuk Seri Mohamad Hasan memberitahu beliau terpaksa bertekak dengan pemimpin MIC untuk meletak Menteri Kesihatan kerajaan sementara Khairy Jamaluddin di kerusi Parlimen Sungai Buloh pada Pilihan Raya Umum Ke-15 (PRU-15) kali ini.

Ini kerana sejak tiga penggal lalu kerusi itu – yang majoritinya adalah pengundi Melayu – ditandingi wakil daripada MIC namun tewas.

Pada PRU-14 lalu, calon Pakatan Harapan daripada PKR R Sivarasa menang dengan majoriti 26,634 undi apabila memperoleh 43,631 undi, berbanding calon PAS (16.997 undi); Barisan Nasional (16,681 undi); dan PSM (642).

“Saya berdebat dengan MIC. Saya kata saya nak letak KJ di sana… awak diam, saya nak KJ ada. Awak mahu atau tidak, awak suka atau tidak, terpulang kepada awak”.

Demikian cerita Mohamad atau lebih dikenali sebagai ‘Tok Mat’ ketika beliau membuat keputusan untuk meletakkan Khairy di Sungai Buloh tetapi ditentang MIC kerana kawasan itu adalah kerusi mereka, menurut Malay Mail.

Khairy yang juga Menteri Kesihatan kerajaan sementara akan berdepan saingan tujuh penjuru dalam pilihan raya 19 November ini.

Calon lain yang akan bertanding di situ ialah Ahmad Jufliz Faiza (PRM); Mohd Akmal Mohd Yusoff (Pejuang); Nurhaslida Basri (Bebas); Syed Abdul Razak Syed Long Alsagoff (Bebas); Datuk R Ramanan (PH-PKR); dan Mohd Ghazali Md Hamin (Perikatan Nasional).

Mohamad juga menjelaskan bahawa beliau tidak memaksa Khairy yang juga penyandang kerusi Parlimen Rembau keluar dari Negeri Sembilan.

Dalam ceramah di Taman Widuri Indah, Rembau malam tadi (8 November 2022), beliau mendakwa Khairy diberitahu mengenai ‘rancangan Rembau’ sejak 2018 lagi.

“Saya perlu beritahu ini kerana orang kata saya halau KJ (Khairy). Saya tidak pernah halau KJ. Untuk makluman, saya pernah duduk bersama KJ pada November 2018 selepas PRU-14.

“(Saya beritahu) KJ, saya akan pergi ke Parlimen kerana saya timbalan presiden sekarang. Khairy kata dia faham dan minta saya carikan kerusi yang sesuai. Itu adalah perjanjian antara kami berdua, kami tidak ada masalah jadi kenapa orang lain mahu bising?” katanya.

Mohamad menambah beliau memang mencari tempat di Negeri Sembilan, sambil berkata beliau mahu menghantar Khairy ke Tampin, tetapi penduduk di sana tidak mahu menteri kesihatan sementara itu.

“Kuala Pilah tidak mahu (dia)…. Alangkah ruginya. Jadi saya terpaksa mencari tempat yang paling selamat kerana Sungai Buloh, selama tiga penggal kami tidak meletakkan calon UMNO.

“Pengundi Sungai Buloh teruja dapat UMNO, calon Melayu – 70 peratus pengundi Melayu – sebab itu KJ bila pergi ke sana dan mendapat sambutan luar biasa, bukan? Jadi, jangan cakap saya cemburu, kalau saya cemburu dengan KJ, saya hantar dia bertanding di Bukit Kepong, atau Seputeh atau Bukit Bintang,” katanya.

Kerusi Parlimen Rembau menjadi topik hangat diperkatakan apabila Khairy mendakwa beliau disuruh memberi laluan dan tidak bertanding di kerusi itu pada PRU-15 ini.

Dalam ceramah di Paya Jaras Dalam, Sungai Buloh beberapa hari lalu, Khairy menyifatkan Parlimen Sungai Buloh bukan kerusi selamat sebagaimana dikatakan Mohamad, sebaliknya adalah kerusi bahaya.

Khairy berkata kerusi Parlimen Rembau yang dimenanginya selama tiga penggal berturut-turut adalah kerusi paling selamat – walaupun berlaku dua kali tsunami politik ke atas BN pada 2008 dan 2018 – tetapi beliau tetap menang.

“Di Selangor ni tidak ada harapan langsung untuk Barisan Nasional rampas balik negeri ini. Di (Parlimen) Sungai Buloh ni sudah kalah tiga kali berturut-turut. Tak ada siapa daripada Barisan Nasional… UMNO yang sanggup untuk datang (bertanding) di Selangor… sebab dikategorikan sebagai kawasan yang bahaya,” katanya.


Pendapatan pelaburan kasar KWSP RM48.02 bilion pada bulan pertama 2021

Kumpulan Wang Simpanan Pekerja (KWSP) mencatatkan pendapatan pelaburan kasar sebanyak RM48.02 bilion bagi sembilan bulan pertama berakhir 30 Sept 2021, meningkat 7.7 peratus daripada RM44.60 bilion yang direkodkan pada tempoh yang sama 2020.

Menurut kenyataan KWSP pada Selasa, jumlah pendapatan pelaburan kasar bagi suku ketiga berakhir 30 Sept, 2021 pula mencecah RM13.97 bilion, lebih rendah daripada RM17.33 bilion yang direkodkan pada suku yang sama 2020, lapor Bernama.

Ketua Pegawai Eksekutif, Datuk Seri Amir Hamzah Azizan berkata pasaran ekuiti domestik dan pasaran pesat membangun pada suku ketiga 2021 adalah tidak menentu, sebahagian besarnya disebabkan oleh kebimbangan berhubung peningkatan kadar inflasi dan kadar faedah.

“Pada masa yang sama, pemulihan berterusan ekuiti dalam ekonomi maju ketika suasana ketidaktentuan yang memuncak telah memberikan peluang kepada KWSP untuk memanfaatkan keuntungan tambahan,” katanya dalam kenyataan yang sama.

KWSP menjelaskan, ekuiti kekal sebagai penyumbang terbesar dengan 54 peratus atau RM7.50 bilion kepada jumlah pendapatan pelaburan kasar.

“Sebagai sebahagian daripada dasar dalaman dan langkah berhemat bagi memastikan kemantapan portfolio KWSP, sebanyak RM0.11 bilion telah dihapus kira untuk ekuiti tersenarai pada suku tersebut, berbanding RM0.13 bilion pada suku yang sama 2020.

“Setelah mengambil kira kos hapus kira, pendapatan pelaburan bersih sebanyak RM13.86 bilion telah direkodkan pada suku ketiga 2021,” jelasnya.

KWSP menambah, secara kumulatif, sebanyak RM0.35 bilion telah dihapus kira untuk ekuiti tersenarai, lebih rendah daripada RM6.46 bilion pada tempoh yang sama 2020, didorong oleh pemulihan berterusan dalam pasaran ekuiti global, menjadikan pendapatan pelaburan bersih sebanyak RM47.67 bilion bagi sembilan bulan pertama 2021, berbanding RM38.14 bilion untuk tempoh sama 2020.

Pelaburan dalam pendapatan tetap menyumbang sebanyak RM5 bilion atau 36 peratus kepada pendapatan pelaburan kasar semasa suku ketiga 2021, iaitu lebih rendah daripada RM8.18 bilion yang dijana pada suku ketiga 2020, berikutan keuntungan dagangan yang lebih rendah, jelasnya.

“Ini selari dengan hasil pasaran yang lebih tinggi pada suku ketiga 2021 berbanding tempoh sama 2020,” katanya.

Selain itu, hartanah dan infrastruktur serta instrumen pasaran wang KWSP pula masing-masing menyumbang RM1.18 bilion dan RM0.29 bilion.

Setakat September 2021, aset pelaburan KWSP mencatatkan RM988.55 bilion dengan sejumlah 36 peratus telah dilaburkan dalam pelaburan luar negara.

“Pada suku ketiga 2021, pelaburan luar negara telah menjana pendapatan sebanyak RM8.10 bilion yang merangkumi 58 peratus daripada keseluruhan pendapatan pelaburan kasar yang direkodkan,” katanya.

Menurut dana persaraan itu, sejumlah RM1.40 bilion daripada RM13.97 bilion pendapatan pelaburan kasar telah dijana untuk Simpanan Shariah manakala Simpanan Kovensional sebanyak RM12.57 bilion.

Menyentuh prospek, Amir Hamzah berkata pembukaan semula ekonomi Malaysia dijangka dapat menyokong pemulihan secara beransur-ansur sehingga 2022 dan KWSP akan merancakkan lagi usaha untuk membantu kalangan ahli membina semula simpanan persaraan mereka serta melebarkan jaringan keselamatan sosial.

“Antara inisiatif utama KWSP pada 2022 adalah mengemaskinikan mandat kami agar kekal relevan kepada lebih ramai rakyat dalam sektor tidak formal serta pekerja kontrak bagi perkhidmatan yang kini merangkumi tenaga kerja majoriti negara.

“Ini penting kerana kami ingin memastikan mereka mendapat akses sekurang-kurangnya kepada taraf hidup minimum, walaupun dalam suasana yang tidak dijangka,” katanya.


Bekas naib ketua AMK sifatkan keputusan Rafizi akan bawa perpecahan parti

PKR dijangka bakal berdepan perpecahan sekiranya Rafizi Ramli meneruskan keputusannya untuk bertanding jawatan timbalan presiden dalam pemilihan parti tersebut.

Bekas naib ketua AMK yang dipecat, Syed Badli Syah Syed Osman berkata bekas Ahli Parlimen Pandan itu sepatutnya hanya bertanding jawatan lamanya, naib presiden dan bukan mensasarkan jawatan nombor dua dalam PKR.

“Meneliti hujah beliau dalam rancangan bual bicara “Terpaling Terus Terang”, saya mendapati terdapat kebenaran yang perlu diakui dari sudut kelemahan prestasi Keadilan dalam menghadapi PRU15 (Pilihan Raya Umum Ke-15).

“Namun demikian saya juga khuatir jika beliau hanya kembali untuk merebut posisi sebagai timbalan presiden, fraksi beliau akan membawa perpecahan ke dalam parti kerana beliau sudah lama menghilangkan diri.

“Tiada keperluan untuk beliau bertanding jawatan yang lebih tinggi sedangkan beliau telah diberikan tugas sebagai naib presiden sebelum ini namun beliau memilih untuk mengabaikannya.

“Justeru itu saya ingin menyarankan kepada saudara Rafizi untuk merendahkan sedikit ego demi penyatuan parti dengan mempertahankan jawatan naib presiden dan seterusnya memikul tugas sebagai pengarah pilihan raya,” katanya dalam satu kenyataan.

Rafizi baru-baru ini mengumumkan untuk kembali aktif dalam politik selepas bersara sementara dan turut mengumumkan hasrat untuk bertanding dalam pemilihan parti tersebut.

Rafizi dijangka berdepan sekurang-kurangnya dua lagi pesaing, termasuk Setiausaha Agung PKR Datuk Seri Saifuddin Nasution Ismail dan bekas pembantu Datuk Seri Anwar Ibrahim, Farhash Wafa Salvador Mubarak.

Jelas Syed Badli,Saifuddin lebih sesuai memegang jawatan timbalan presiden kerana pengalaman dan kesetiaannya kepada parti.


KKM haramkan lima produk kosmetik ada racun berjadual

Lima produk kosmetik didapati mengandungi racun berjadual, kata Bahagian Regulatori Farmasi Negara (NPRA) Kementerian Kesihatan, hari ini (23 Oktober 2022).

Ketua Pengarah Kesihatan Tan Sri Dr Noor Hisham Abdullah berkata produk tersebut ialah Krim Rawatan Penjagaan Kulit Sweet 13; Pelembap Kulit Puteh Ninaskincare dan Krim Pencuci Mulut Kulit, yang mengandungi merkuri; Karisma Birdnest Gel, yang mengandungi hidrokuinon dan tretinoin; dan Krim Haemun, yang mengandungi miconazole.

Beliau juga menggesa orang ramai untuk mengelak daripada membeli produk ini, yang telah dibatalkan status pemberitahuannya dan tidak lagi dibenarkan dijual di Malaysia.

Hidrokuinon boleh menyebabkan kemerahan kulit, ketidakselesaan, perubahan warna dan hipersensitiviti.

Ia juga boleh menghalang proses pigmentasi (depigmentasi), yang mengurangkan keupayaan kulit untuk dilindungi daripada sinaran UV yang berbahaya, sekali gus meningkatkan risiko kanser kulit.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem safar.

“Ia juga boleh mengganggu perkembangan otak kanak-kanak yang masih kecil atau yang belum lahirkan, selain menyebabkan ruam, iritasi dan perubahan lain pada kulit.

“Penggunaan antifungal (miconazole) yang digunakan secara tidak terkawal boleh meningkatkan risiko kerintangan dan seterusnya mengurangkan keberkesanannya untuk merawat jangkitan pada masa depan,” kata Noor Hisham dalam satu kenyataan hari ini.

Beliau turut memberi amaran kepada semua penjual dan pengedar supaya berhenti menjual produk tersebut kerana melanggar Peraturan-Peraturan Kawalan Dadah dan Kosmetik 1984.

“Individu yang melakukan kesalahan di bawah peraturan itu boleh dikenakan hukuman denda tidak lebih RM25,000 atau penjara tidak lebih tiga tahun atau kedua-duanya bagi kesalahan pertama, dan denda tidak lebih RM50,000 atau penjara tidak lebih lima tahun atau kedua-duanya bagi kesalahan berikutnya.

“Syarikat yang melakukan kesalahan boleh didenda sehingga RM50,000 untuk kesalahan pertama dan sehingga RM100,000 bagi kesalahan berikutnya,” kayanya.

Beliau menasihatkan sesiapa yang telah menggunakan produk ini supaya berhenti serta-merta dan dapatkan nasihat daripada pakar kesihatan sekiranya mengalami sebarang ketidakselesaan atau kesan buruk.

Status pemberitahuan produk kosmetik boleh disemak di laman web rasmi NPRA www.npra.gov.my atau melalui aplikasi “Status Produk NPRA” yang boleh dimuat turun dari Google Play Store.


Kenapa rujuk polis dalam isu banglo ‘pajak’, soal peguam Bersatu kepada PMX

Datuk Seri Anwar Ibrahim dibidas kerana menggunakan agensi pihak berkuasa untuk menekan musuh politiknya yang membuat pendedahan berhubung isu banglo ‘pajakan’ baru-baru ini.

Sasha Lyna Abdul Latif dari Biro Perundangan dan Perlembagaan Bersatu mempersoalkan langkah Perdana Menteri (PMX) yang merujuk kepada polis dalam isu berkait pendedahan banglo pajak di Kajang yang dibuat oleh Badrul Hisham Shaharin atau Chegu Bard.

“Semasa beliau pembangkang, pelbagai saman fitnah telah difailkankannya terhadap pengkritik.

“Sekarang ini setelah berkuasa, adakah Anwar mengharapkan layanan istimewa diberikan kepadanya dengan menggunakan kuasa polis untuk melindungi reputasinya?” katanya dipetik laporan MalaysiaNow.

Memetik Perkara 8 Perlembagaan Persekutuan yang memperuntukkan kesamarataan dalam kalangan semua rakyat, beliau berkata Anwar harus membawa perkara ini mahkamah jika beliau percaya reputasinya telah tercemar.

Terdahulu, Badrul Hisham bersama Ahli Majlis Tertinggi Datuk Wan Saiful Wan Jan dan penulis blog Raggie Jessy Rithaudeen membuat laporan kepada Suruhanjaya Pencegahan Rasuah Malaysia (SPRM) pada 11 Julai.

Ketiga-tiga mereka mendakwa rumah yang didiami Anwar di Sungai Long, Kajang, sebenarnya dimiliki oleh seorang “ahli perniagaan Cina”.

Badrul turut memperkatakan tentang kereta mewah yang menurutnya bukan milik Anwar.

Setiausaha politik Anwar, Ahmad Farhan Fauzi kemudiannya membuat laporan polis terhadap ketiga-tiga mereka, kerana didakwa melakukan fitnah terhadap perdana menteri dan memetik catatan media sosial serta kenyataan pada ceramah baru-baru ini.

Beliau berkata satu laporan juga dibuat terhadap Badrul kerana melanggar akta SPRM dengan mendedahkan kandungan laporannya kepada agensi itu.

Menurut Sasha, peguam Anwar, Sankara Nair berkata beliau mempunyai bukti bahawa dakwaan Badrul adalah tidak benar.

“Sekiranya itu benar, mengapakah bukti-bukti tersebut tidak diserahkan kepada pihak SPRM supaya SPRM dapat menjalankan satu siasatan yang lengkap terhadap laporan yang dibuat oleh Badrul.

“Sebaliknya, mengapakah perdana menteri membuat laporan polis terhadap rakyat yang mempersoalkan sumber kekayaan beliau dan mengugut dengan tindakan undang-undang jenayah?”

Sasha turut menyifatkan Anwar sebagai seorang hipokrit kerana mengguna pakai Seksyen 233 Akta Komunikasi & Multimedia ketika ini.

Ini kerana katanya, pada tahun 2021, Anwar sendiri menyatakan yang ianya “draconian law used to clamp down free speech” (undang-undang drakonian digunakan untuk menyekat kebebasan bersuara).

“Pakatan Harapan semasa menjadi pembangkang juga selalu mengutuk penggunaan Seksyen 500 Kanun Keseksaan,” katanya.

Mengingatkan Anwar tentang janjinya untuk menentang undang-undang sebegitu semasa pemerintahan Barisan Nasional, beliau merujuk kepada catatan di Twitter yang dibuatnya pada 2021 yang memetik ahli falsafah Voltaire: “I may disagree with what you say, but I will defend to the end your right to say it”.

“Adakah Anwar sudah lupa kata-kata Voltaire ini?” tambahnya lagi.


Akar umbi tolak Anwar, tapi Presiden mahu pula: Ismail Mohamed

Seorang Ahli Parlimen UMNO, Datuk Seri Ismail Mohamed Said menegaskan akar umbi menolak keras kerjasama dengan Ketua Pembangkang, Datuk Seri Anwar Ibrahim meskipun terdapat usaha di peringkat atasan parti yang cuba pakatan sulit secara senyap-senyap.

Ismail Mohamed berkata UMNO tidak akan dapat menerima Anwar sebagai rakan kerjasama politik memandangkan Presiden PKR tersebut terpaksa bergantung kepada DAP untuk membentuk kerajaan dan sehingga kini orang Melayu tetap menolaknya.

“PKR tidak dapat membentuk kerajaan tanpa sokongan DAP dan walaupun tidak dijanjikan habuan seperti jawatan menteri kepada tokoh parti berkenaan, Anwar tetap ditolak orang Melayu,” katanya dipetik Utusan Malaysia.

Jelas Ahli Parlimen Kuala Krau, sukar untuk mengubah pemikiran dan tanggapan orang Melayu yang melihat DAP sebagai musuh politik, malah beliau yakin masyarakat Melayu tidak akan terpedaya dengan mainan politik Anwar.

“Orang Melayu puluhan tahun berjuang menganggap DAP musuh politik sejak dulu kini dan selamanya tidak mudah terpedaya dengan mainan politik Anwar,” katanya lagi.

Ismail Mohamed semalam menyampaikan sumbangan Ramadan kepada 8,864 penerima dalam Dewan Undangan Negeri (DUN) Jengka di Wisma Peneroka.

UMNO ketika ini sedang bergolak ekoran pendedahan satu klip audio perbualan pakatan sulit antara Anwar dengan Presiden UMNO, Datuk Seri Ahmad Zahid Hamidi.

Zahid berdepan tekanan daripada banyak pimpinan parti yang tidak berpuas hati dengan perbualan yang terdedah tersebut dan menyifatkan ia satu pengkhianatan kepada parti.


Tak guna kutip banyak cukai jika rasuah, kronisme: PH beritahu PM

Pakatan Harapan (PH) membantah cadangan Datuk Seri Ismail Sabri Yaakob untuk memperkenalkan semula cukai barangan dan perkhidmatan (GST), yang mendapat tentangan orang ramai ketika kali pertama diperkenalkan sebelum ini.

Pakatan pembangkang berkata pengenalan semula GST akan mengakibatkan harga barang naik secara mendadak dan memberi tekanan kepada orang ramai jika diburukkan lagi dengan masalah rantaian bekalan dan gaji yang tidak stabil.

“Tiada guna mengutip lebih banyak cukai jika akhirnya nanti duit rakyat dibazirkan akibat rasuah, ketirisan dan kronisme,” kata PH dalam kenyataan hari ini.

Kenyataan itu dikeluarkan bersama oleh Presiden PKR Datuk Seri Anwar Ibrahim; Presiden AMANAH Mohamad Sabu; Setiausaha Agung DAP Anthony Loke; dan Presiden UPKO Datuk Wilfred Madius Tangau.

Ulasan itu dikeluarkan sebagai menjawab kenyataan kepada wawancara Ismail Sabri dengan akhbar Jepun, Nikkei Asia, di mana beliau bercadang memperkenalkan semula GST untuk mengharungi pergolakan kewangan negara.

GST diperkenalkan Najib sejak 2014 lalu bagaimanapun digantikan dengan cukai jualan dan perkhidmatan (SST) oleh PH yang memerintah negara selepas menang Pilihan Raya Umum Ke-14 pada 2018 lalu.

Sejak kebelakangan ini, Najib yang berdepan dengan pelbagai tuduhan jenayah, termasuk rasuah, malah dijatuhi hukuman penjara dan denda oleh Mahkamah Tinggi, mendesak kerajaan Ismail Sabri memperkenalkan semula GST.

GST ialah cukai penggunaan ataupun ‘consumption tax’ bermaksud lebih tinggi perbelanjaan seseorang, lebih tinggi jumlah bayaran cukai berkenaan.

Mengulas lanjut, PH berkata dalam keadaan inflasi yang semakin tinggi, rakyat sangat terkesan dengan kenaikan kos sara hidup serta pendapatan isi rumah yang berkurangan akibat pandemik Covid-19.

“Pengenalan semula GST bakal mengakibatkan harga barang meningkat dengan mendadak. Jika ditambah dengan masalah rantaian bekalan serta gaji yang tidak meningkat, rakyat akan menerima tekanan yang amat dahsyat.

“Pada ketika persepsi tatakelola serta urustadbir Kerajaan belum pulih akibat skandal 1MDB, tatkala Malaysia berada di kedudukan ke-62 dalam indeks persepsi rasuah Transparency International serta kedudukan ke-2 dalam indeks kapitalisme kroni The Economist, adalah tidak munasabah kerajaan bercadang untuk mengutip lebih banyak cukai dari rakyat tanpa membuktikan dahulu reformasi dan penambahbaikan urustadbir,” kata PH.

Menurut PH Perdana Menteri juga perlu diingatkan bahawa majoriti rakyat Malaysia telah menolak GST dalam pilihanraya yang lalu.


Polis tahan suspek kurang ajar belasah pengawal peribadi kerana berpuasa

Seorang majikan berbangsa Cina yang didakwa membelasah dua pengawal peribadi beragama Islam hanya kerana berpuasa sudah ditahan pihak polis awal malam tadi dan kertas siasatan sudah dibuka terhadap suspek.

Suspek dipercayai bernama Chung berusia 43 tahun membelasah mangsa dan rakannya sehingga mengalami kecederaan teruk pada tubuh badan.

Ketua Polis Daerah Dang Wangi, Asisten Komisioner Mohamad Zainal Abdullah mengesahkan penahanan suspek tersebut dan siasatan dijalankan di bawah Seksyen 323 Kanun Keseksaan dan Seksyen 506 Kanun Keseksaan.

”Mengikut fakta kes, semasa pengadu (mangsa) bersama kawannya bernama (Azminizam) berada kondominium itu, majikannya bernama Chung yang merupakan suspek telah bertanyakan kepada mangsa dan rakannya adakah mereka berdua berpuasa pada hari ini.

“Setelah pengadu memberitahu berpuasa, suspek telah memarahi pengadu dan telah menampar kepalanya sebelum pengadu bersama rakan sekerjanya mengikut suspek ke rumahnya di Batu Nilam, Klang Selangor,” katanya dipetik portal MalaysiaGazette.

Kedua-dua mangsa tersebut bekerja dengan majikannya dibawah sebuah syarikat GMP Kaisar Sekuriti Sdn Bhd, dimana kedua-dua mereka dilantik sebagai pengawal peribadi kepada suspek itu.

Mangsa telah bekerja selama tiga tahun bersama suspek manakala rakannya sejak tujuh tahun lalu.

Insiden tersebut bermula di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Kejadian di rumah rakan majikan tersebut tidak berakhir disitu sahaja, mereka kemudiaan dibelasah dengan teruk menggunakan rotan sehingga berbirat dibelakang badan.

Dalam laporan tersebut juga menyebut tindakan majikan tersebut mengacukan sepucuk pistol kepada salah seorang rakan pengawal peribadi yang juga mangsa dengan kata-kata ugutan yang mengancam keselamatan diri dan keluarga mangsa.

Satu laporan polis dibuat oleh mangsa di Balai Polis Klang pada jam 3 pagi.


Kes baharu terus meningkat, Negeri Sembilan lepasi 1,500 jangkitan

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi mencatatkan rekod tertinggi sekali lagi apabila 11,618 kes dilaporkan menjadikan kumulatif sebanyak 867,567 kes.

Semalam negara merekodkan 11,079 kes baharu iaitu yang tertinggi sejak pandemik Covid-19 melanda negara Mac tahun lalu. Kes kematian sebanyak 125 pesakit juga adalah yang tertinggi setakat ini.

Ketua Pengarah Kesihatan Tan Sri Dr Noor Hisham Abdullah berkata negeri dan wilayah di sekitar Lembah Klang terus merekodkan kes tertinggi dengan Selangor mencatatkan 5,051 kes diikuti Kuala Lumpur (1,749), dan Putrajaya (40).

Dalam tempoh itu sembilan negeri merekodkan peningkatan dengan Negeri Sembilan melaporkan jangkitan melepasi 1,500 kes, manakala kes di Kedah turut meningkat mendadak. Negeri lain yang menunjukkan peningkatan ialah Sabah, Perlis, Pahang, Melaka, Kelantan, Kuala Lumpur dan Putrajaya.

Semalam, Selangor merekodkan angka tertinggi sebanyak 5,263 kes, Kuala Lumpur (1,521) dan Putrajaya (77).

Negeri Sembilan dan Kedah antara negeri di mana kes positif baharu naik mendadak di mana masing-masing merekodkan 1,033 kes dan 497 kes, semalam.

Peningkatan kes jangkitan Covid-19 yang berlaku di Lembah Klang dikatakan berpunca daripada varian Delta yang dikesan merebak dengan pantas di kalangan orang ramai ketika ini, selain ujian saringan bersasar di kawasan dikenakan Perintah Kawalan Pergerakan Diperketat (PKPD).

Dr Noor Hisham berkata sejak 1 Julai hingga semalam (13 Julai 2021) sebanyak 76 kes varian baharu dikenal pasti di seluruh negara.

“Ia membabitkan 48 kes varian Beta, Delta (27 kes), dan Theta (satu kes). Hanya satu kes varian Beta melibatkan kes import manakala varian selebihnya adalah jangkitan tempatan.

“Sehingga 13 Julai 2021 secara kumulatif, sebanyak 293 kes varian yang membimbangkan dan varian yang perli diberi perhatian dilaporkan di seluruh negara,” katanya.


Pentingnya pengurusan kewangan orang muda

Tahukah anda pengurusan kewangan berhemat dalam kalangan rakyat berada pada tahap membimbangkan. Individu gagal mengurus kewangan, lebih cenderung mempunyai masalah kewangan dan diisytiharkan muflis.

Seperti cendawan tumbuh selepas hujan, golongan muda yang baru bekerja memilih menggunakan kad kredit untuk memenuhi kehendak berbelanja melebihi kemampuan.

Dalam pada itu,  RHB Bank Bhd (RHB)  baru-baru ini melalui nota penyelidikannya mendedahkan bahawa ramai penggunanya tidak membayar semula hutang pembiayaan telefon pintar.

Ini bermakna, mereka yang menggunakan khidmat pembayaran ansuran bagi mendapatkan telefon pintar yang diingini tidak membayar ansuran itu.

Rata-rata mereka yang tidak membuat pembayaran ansuran tersebut adalah golongan muda.

Kebanyakan remaja pada masa kini menggunakan kaedah tersebut memandangkan gaji yang diterima mereka hanya sekadar cukup makan disebabkan kos sara hidup yang tinggi.

Bahkan kebanyakan peniaga telefon pintar  memberitahu, golongan yang enggan membayar ialah mereka yang berumur daripada 18 hingga 21 tahun yang baharu sahaja menamatkan pembelajaran di sekolah menengah dan sedang belajar di universiti.

Ini bermakna, mereka yang berumur 18 tahun berkemungkinan hanya melakukan kerja sambilan setelah tamat belajar.

Setelah itu, mereka masuk ke universiti dan tidak lagi mempunyai pekerjaan serta pendapatan.

Natijahnya, ramai antara mereka diisytiharkan muflis pada usia muda. Pelbagai persoalan berlegar di benak kita kenapa isu ini terjadi dan seharusnya didepani sebaik mungkin.

Masalah muflis dalam kalangan generasi muda suatu isu polemik yang hangat diperkatakan dalam media sosial kebelakangan ini. Warga Kementerian Pelajaran (KPM) diwajibkan mengikuti kursus dianjurkan Agensi Kaunseling dan Pengurusan Kredit (AKPK) secara dalam talian ketika Perintah kawalan Pergerakan Mac lalu.

Matlamat kursus untuk memberi pendidikan pengurusan kewangan berhemat dalam kalangan warga pendidik.

Dalam pada itu, KPM mengambil langkah drastik memperkenalkan topik baharu dalam kurikulum Matematik iaitu Matematik Pengguna: Simpanan Pelaburan, Kredit dan Hutang.

Jika ditelusuri topik Matematik Pengguna ia mengetengahkan perkara yang sangat sinonim dengan kehidupan seharian kita. Secara umumnya murid akan diajar berkaitan jenis simpanan dan pelaburan.

Pada awal usia mereka mengetahui pelbagai jenis pelaburan seperti pelaburan saham, hartanah dan amanah saham. Apa yang menarik perhatian terdapat juga perbincangan mengenai kebaikan dan keburukan penggunaan kad kredit serta pinjaman peribadi.

Cara ini dapat mendidik murid mengamati kesan baik dan buruk hasil pengurusan kewangan tidak berhemat. Dapat diperhatikan usaha KPM mendepani masalah literasi kewangan dalam kalangan generasi muda, namun usaha ini jadi sia-sia jika tiada kolaborasi erat ibu bapa, guru dan pelajar.


Peguam pro-PH bidas Zahid arahkan Azalina bongkar buku Tommy Thomas

Tindakan Presiden UMNO, Datuk Seri Ahmad Zahid Hamidi yang meminta Menteri Undan-Undang, Datuk Seri Azalina Othman Said membongkar habis melibatkan memoir peguam negara Tan Sri Tommy Thomas menerima reaksi kurang senang beberapa peguam yang pro-Pakatan Harapan (PH).

Peguam hak asasi, Andrew Khoo menyifatkan kenyataan Zahid tersebut tidak profesional sama sekali yang dilihat mempunyai unsur partisan dan seakan-akan UMNO mempunyai agenda tersendiri sehingga mahu menghukum Tommy yang sebelum ini berkhidmat sebagai peguam negara ketika PH memerintah selama 22 bulan selepas Pilihan Raya Umum Ke-14 lalu.

“Ini dilihat sebagai seruan yang sangat (bersifat) partisan, seolah-olah menjadi agenda Umno untuk ‘mengejar’ bekas peguam negara itu,” katanya dipetik laporan portal FMT.

Khoo berkata, inkuiri itu bertujuan menyiasat dakwaan yang dibuat oleh

Thomas dalam buku itu, bukan peranannya sebagai bekas peguam negara mahupun sebarang “agenda sulit”.

Pada Perhimpunan Agung UMNO (PAU) semalam, Zahid, yang juga Timbalan Perdana Menteri, berkata Azalina akan “menggagalkan UMNO  keseluruhannya” jika tidak bersungguh-sungguh dalam inkuiri itu.

Azalina sebelum ini berkata, Jemaah Menteri telah bersetuju untuk menubuhkan suruhanjaya siasatan diraja untuk meneliti dakwaan dalam memoir Thomas.

Bekas presiden Badan Peguam Malaysia, Datuk Ambiga Sreenevasan pula berkata, kenyataan Zahid itu membayangkan wujudnya campur tangan dalam kebebasan inkuiri yang dicadangkan itu, dan bukti bahawa inkuiri tersebut adalah untuk kepentingan UMNO, terutamanya pemimpin parti itu yang berdepan perbicaraan.

Ambiga berkata, beliau menyokong kerjasama gabungan campuran, tetapi ia tidak boleh mengatasi institusi penting.

Memoir Thomas mengundang kritikan daripada Peguam Negara Tan Sri Idrus Harun, peguam, ahli politik, malah orang awam, yang membawa kepada banyak laporan polis dibuat.

Antara dakwaan dalam buku itu termasuk bahawa beliau mengadakan perbincangan dengan perdana menteri ketika itu, Tun Dr Mahathir Mohamad, mengenai pelantikan Ketua Hakim, Presiden Mahkamah Rayuan dan Hakim Besar Sabah dan Sarawak.

Oktober tahun lepas, polis berkata, mereka sedang melengkapkan siasatan terhadap Thomas atas dakwaan menghasut serta kesalahan lain yang disyaki berhubung dakwaan dalam memoirnya.


Kereta Exco Johor potong barisan cetus kecaman pengguna jalan raya

Tindakan pemandu sebuah kereta milik Ahli Exco kerajaan Johor menggunakan laluan kecemasan ketika keadaan jalan sesak dipercayai di Tongkang Pechah di Johor Bahru, mengundang rasa tidak puas hati dalam kalangan pengguna jalan raya.

Seorang pengguna jalan raya sempat merakamkan kejadian itu dan memuat naik video berdurasi 24 saat berkenaan yang kemudian tular di media sosial.

Video terbabit memaparkan sebuah kereta jenis Toyota Camry berwarna hitam meredah kesesakan lalu lintas di situ.

Difahamkan, polis Johor sudah dimaklumkan mengenai video yang tular dan Jabatan Siasatan dan Penguatkuasaan Trafik (JSPT) negeri ditugaskan untuk menyiasat kejadian yang didakwa itu.

Ketua Polis Daerah Batu Pahat Asisten Komisioner Ismail Dollah, mengesahkan kenderaan yang memotong barisan di Tongkang Pechah adalah kenderaan milik Setiausaha Kerajaan Negeri Johor yang dikhaskan penggunaannya kepada Exco Kesihatan dan Perpaduan Negeri Johor.

“Siasatan dijalankan mendapati kesalahan berlaku jam 9.45 pagi Isnin lalu di Jalan Tongkang Pechah Batu Pahat.

“Hasil semakan mendapati, kenderaan itu milik Setiausaha Kerajaan Negeri Johor yang dikhaskan penggunaan bagi Ahli Dewan Undangan Negeri (ADUN) Yong Peng, Ling Tian Soon.

“Pemandu kenderaan dipanggil untuk siasatan jam 3.30 petang tadi dan dikenakan saman mengikut Rule 6(1) LN 166/59,” katanya dalam siaran media hari ini.

Sementara itu, Tian Soon dalam kenyataannya memohon maaf dan mengakui kenderaan rasmi dinaikinya memotong barisan dalam kejadian pada Isnin lalu.

Menurutnya ketika kejadian dia menaiki kenderaan itu di bahagian penumpang, manakala kereta dipandu oleh pemandunya.

Katanya, kerana mahu mengejar masa pemandu itu memasuki lorong kecemasan berhampiran sebuah simpang untuk membelok di simpang berkenaan.

“Ketika kejadian, saya dalam perjalanan dari Yong Peng ke Batu Pahat. Dia (pemandu) terlewat dan mahu kejar masa.

“Dia keluar awal untuk membelok di simpang,” katanya menurut BN.